**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 20 Ιουλίου 2020, ημέρα Δευτέρα και ώρα 12.15΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων «Απλούστευση πλαισίου άσκησης οικονομικών δραστηριοτήτων αρμοδιότητας Υπουργείου Αγροτικής Ανάπτυξης και Τροφίμων και άλλες διατάξεις».

Στη συνεδρίαση παρέστησαν η Υφυπουργός Αγροτικής Ανάπτυξης και Τροφίμων, κυρία Φωτεινή Αραμπατζή, ο Υφυπουργός Αγροτικής Ανάπτυξης και Τροφίμων, κ. Κωνσταντίνος Σκρέκας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Δούνια Παναγιώτα (Νόνη), Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Βρυζίδου Παρασκευή, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Λοβέρδος Ιωάννης-Μιχαήλ, Ράπτη Ελένη, Σενετάκης Μάξιμος, Μπίζιου Στεργιανή (Στέλλα), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Τελιγιορίδου Ολυμπία, Πέρκα Θεοπίστη (Πέτη), Σαντορινιός Νεκτάριος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Συντυχάκης Εμμανουήλ, Μανωλάκου Διαμάντω, Κομνηνάκα Μαρία, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Μπακαδήμα Φωτεινή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλή σας ημέρα και καλή εβδομάδα. Ξεκινάμε σήμερα την επεξεργασία του νομοσχεδίου του Υπουργείου Αγροτικής Ανάπτυξης και Τροφίμων με τίτλο «Απλούστευση πλαισίου άσκησης οικονομικών δραστηριοτήτων αρμοδιότητας Υπουργείου Αγροτικής Ανάπτυξης και Τροφίμων και άλλες διατάξεις».

Σε ότι αφορά στη διαδικασία, προτείνω, σήμερα να έχουμε την πρώτη συζήτηση, επί της αρχής. Αύριο στη 13.00΄ να έχουμε την ακρόαση των φορέων και στις 16.00΄τη συζήτηση, επί των άρθρων. Τέλος, την Πέμπτη το πρωί να έχουμε τη β΄ ανάγνωση, ούτως ώστε να μπορέσει να προγραμματίσει η Διάσκεψη των Προέδρων τη συζήτηση του συγκεκριμένου νομοσχεδίου στην Ολομέλεια.

Τον λόγο έχει ο κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, το έχουμε ξανασυζητήσει στη Διαρκή Επιτροπή Παραγωγής και Εμπορίου και αυτό αφορά όλα τα Κόμματα. Νομίζω ότι είναι απαράδεκτο την ημέρα που θα έχει νομοσχέδιο η Επιτροπή Παραγωγής και Εμπορίου στην Ολομέλεια και θα είμαστε εκεί και, μάλιστα, κάποιοι από εμάς θα είμαστε Εισηγητές και Κοινοβουλευτικοί Εκπρόσωποι, να εισάγετε ταυτόχρονες διαδικασίες της Επιτροπής για άλλο νομοσχέδιο, το οποίο εισήχθη μέσα σε μία φοβερή πίεση, με τρία παράλληλα νομοσχέδια στη Διαρκή Επιτροπή Παραγωγής και Εμπορίου.

Τυπικά λέτε ότι είναι δικαίωμά σας. Ναι, είναι δικαίωμα του Προεδρείου. Είναι δικαίωμα του Προεδρείου να περιορίζει τη συζήτηση, να μην δίνει τη δυνατότητα στους Βουλευτές να μελετούν τα κείμενα, να μην έχουν πρόσβαση στον κοινοβουλευτικό διάλογο, να υπάρχουν μη προετοιμασμένα, επιφανειακά και αποσπασματικά νομοσχέδια και η Κυβέρνηση να κάνει μόνο ένα επικοινωνιακό παιχνίδι. Όμως, εμείς έχουμε υποχρέωση να τιμούμε τον κοινοβουλευτικό διάλογο και την προετοιμασία των νομοσχεδίων.

Σας λέμε, λοιπόν, ξεκάθαρα, ότι έχετε και εσείς προσωπική ευθύνη και όλο το Προεδρείο, διότι δεν γίνεται ολοκληρωμένη συζήτηση, επί των νομοσχεδίων και έτσι παραδίδουμε στην ελληνική κοινωνία νομοσχέδια και άρθρα, τα οποία δεν είναι κοινοβουλευτικά προετοιμασμένα. Αυτό, κύριε Πρόεδρε, θα παραμείνει στην κοινοβουλευτική ιστορία, διότι το έχετε παρακάνει αυτές τις δύο τρεις εβδομάδες και το Προεδρείο και η Κυβέρνηση και αυτό αφορά και την πολιτική ηγεσία του Υπουργείου Ανάπτυξης, διότι καταλαβαίνετε ότι μάς στερείτε τη δυνατότητα να είμαστε αύριο σε δύο Επιτροπές. Η κυρία Καφαντάρη είναι Εισηγήτρια, εγώ είμαι Κοινοβουλευτικός Εκπρόσωπος και πολλοί άλλοι συνάδελφοι θέλουν να μιλήσουν. Είναι σημαντικό το θέμα της ηλεκτροκίνησης. Αν εκτιμάτε ότι δεν είναι σημαντικό και ότι πρέπει να είμαστε στις Επιτροπές, πρέπει να μας το πείτε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μην βγάζετε συμπεράσματα.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θέλω να μας πείτε, ακριβώς, γιατί μάς απαγορεύετε να είμαστε εδώ. Εμείς αύριο δεν μπορούμε να είμαστε εδώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας διαφεύγουν δύο βασικά πράγματα. Το πρώτο είναι ότι όταν κατατέθηκε το νομοσχέδιο, θα μπορούσε να προγραμματιστεί η πρώτη συνεδρίαση να γίνει την Παρασκευή το μεσημέρι. Είπαμε τότε -και δεν διαφώνησε κανείς- να μην κρατήσουμε τους συναδέλφους την Παρασκευή το μεσημέρι και να το ξεκινήσουμε τη Δευτέρα. Από την στιγμή που ξεκινάμε τη συζήτηση του νομοσχεδίου τη Δευτέρα η υπόλοιπη διαδικασία, αυτομάτως, είναι προσδιορισμένη.

Δεύτερον, σας διαφεύγει ότι δεν ορίσαμε τη συνεδρίαση στις 10.00 το πρωί. Βάλαμε συνεδρίαση στη 13.00 το μεσημέρι με τους φορείς, που σημαίνει ότι οι συνάδελφοι έχουν την ελαστικότητα να παρακολουθήσουν. Να σας πω, επίσης, ότιαύριο στο νομοσχέδιο για την ηλεκτροκίνηση θα μιλήσω και εγώ, αλλά θα είμαι και εδώ να προεδρεύω. Εγώ θα τα συνδυάσω. Αυτό είναι καλό να κάνουμε όλοι και να μην ψάχνουμε να βρούμε αφορμές ότι δεν μπορούμε. Μου λέτε τώρα, ότι οι συνάδελφοι δεν μπορούν να παρίστανται στην Επιτροπή, γιατί θα είναι, καθ’ όλη τη διάρκεια της συνεδρίασης, στην Ολομέλεια; Αυτό θέλετε να μου πείτε, κύριε Φάμελλε; Γνωριζόμαστε πολύ καλά και καλύτερα να μην ειπωθούν, από μικροφώνου, πράγματα που δεν πρέπει. Σας παρακαλώ πάρα πολύ, να αναλάβουμε όλοι ευθύνες και να μην έχουμε μία μόνιμη γκρίνια. Δεν πρέπει να γίνεται συνέχεια αυτό το πράγμα. Είπαμε ότι υπάρχουν νομοσχέδια, η Βουλή κλείνει και γι’ αυτόν τον λόγο πάμε λίγο πιο γρήγορα, σεβόμενοι τις διαδικασίες και όλους τους συναδέλφους. Πρώτος εγώ είμαι στο Προεδρείο, ώρες επί ωρών, για να διαφυλάξω και εγώ και οι συνάδελφοί μου αυτή τη διαδικασία. Άρα, λοιπόν, δεν θέλω αυτή την γκρίνια και να ακούγονται απόψεις και σε προσωπική βάση.

Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Κύριε Πρόεδρε, αμέσως μετά τη συνεδρίαση αυτής της Επιτροπής γι’ αυτό το νομοσχέδιο, έχουμε την τελευταία συνεδρίαση του άλλου νομοσχεδίου η οποία έχει και άρθρα τα οποία σχετίζονται. Ειδικά το άρθρο 9.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Φαντάζεστε ότι εγώ δεν καταλαβαίνω τη δυσκολία στην οποία αναφέρεστε; Όμως, είπα με λίγη καλή διάθεση να μπορέσουμε να το συνδυάσουμε.

**ΣΤΑΥΡΟΣ ΑΡΑΧΩΒΙΤΗΣ:** Δεν μετράμε ποσοτικά πόσοι συνάδελφοι θα είναι εδώ, πόσοι θα είναι στην Ολομέλεια, πόσοι θα είναι στην επόμενη συνεδρίαση. Μετράμε ποιοτικά, ότι αν θέλουμε να γίνει μία ουσιαστική συζήτηση πρέπει, τουλάχιστον, οι άνθρωποι, που ο καθένας έχει εξειδικευτεί σε έναν τομέα, να βρίσκεται εκεί που πρέπει να βρίσκεται, την ώρα που πρέπει να βρίσκεται. Αυτό πρέπει να διευκολύνετε.

Το δεύτερο είναι ότι η δικαιολογία ότι κάθε Ιούλιο, τις τελευταίες μέρες, υπάρχει ένας συνωστισμός νομοσχεδίων δεν είναι δικαιολογία, όχι για εσάς, για την Κυβέρνηση. Έχουμε έναν συνωστισμό νομοσχεδίων. Έχουμε ένα πολύ πυκνό νομοθετικό έργο αυτή και την επόμενη εβδομάδα και δεν χρειάζεται αυτό να γίνεται με τη μορφή της προχειρότητας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**Αυτά τα θέματα τα οποία «ανοίγετε» εδώ, δεν είναι θέμα της Επιτροπής. Όταν προχθές είχαμε τη Διάσκεψη Προέδρων και ο Πρόεδρος ανακοίνωσε το πρόγραμμα της εβδομάδας και ποια νομοσχέδια έρχονται, εγώ δεν είδα να υπάρξει καμία αντίρρηση και έρχεστε σήμερα και μου λέτε, γιατί τον Ιούλιο φέρνει η Κυβέρνηση νομοσχέδια; Σας το είπα και στο προηγούμενο νομοσχέδιο, εάν έχετε ένσταση για το σύνολο, θέστε το θέμα στη Διάσκεψη των Προέδρων και όχι στην Επιτροπή.

**ΣΤΑΥΡΟΣ ΑΡΑΧΩΒΙΤΗΣ:** Μιλάμε για τις συνεδριάσεις της Επιτροπής, που είναι αρμοδιότητα της Επιτροπής. Δεν μιλάμε για τα νομοσχέδια που, σαφώς, είναι αρμοδιότητα της Κυβέρνησης και της Διάσκεψής των Προέδρων. Να τα ξεχωρίζουμε αυτά τα πράγματα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Αραχωβίτη, δεν δώσετε σημασία σε αυτά που είπα. Είπα ότι δεν βάλαμε συνεδρίαση την Παρασκευή το μεσημέρι, παρ’ όλο που είχαμε δύο συνεδριάσεις. Τη βάλαμε Δευτέρα. Από τη στιγμή που ξεκινάμε Δευτέρα, ξέρετε και εσείς χωρίς να το πω εγώ, ότι οι επόμενες δύο συνεδριάσεις θα πάνε την επόμενη μέρα. Δεν την βάλαμε στις 10.00, αλλά στη 13.00. Και εγώ στη 13.00 κάποιον θα αφήσω στο Προεδρείο να κατέβω στην Ολομέλεια και θα ξανάρθω. Η δεύτερη συνεδρίαση είναι στις 16.00. Από τις 10.00 μέχρι τις 16.00 το νομοσχέδιο θα έχει τελειώσει στην Ολομέλεια.

**ΣΤΑΥΡΟΣ ΑΡΑΧΩΒΙΤΗΣ:** Έχουμε,όμως, μία, εξαιρετικά, σημαντική για τη Δημοκρατία διαδικασία την Τετάρτη και καμία Επιτροπή δεν θα συνεδριάσει, γιατί πρέπει να είναι αφιερωμένη -και θα είναι αφιερωμένη- εκεί εκείνη η ημέρα. Άρα, ο χρόνος συμπιέζεται και παίρνει μία μορφή προχειρότητας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εγώ δεν προσπέρασα χωρίς συζήτηση αυτά που λέτε. Καταλαβαίνω τι μου λέτε. Όμως, σας θέτω τον αντίλογο, τον ρεαλιστικό αντίλογο, από την πλευρά μου. Αυτό που λέτε έχει τη δική του αξία, όσο μπορεί να γίνει. Προσπαθούμε να κρατήσουμε ό,τι καλύτερο, επί της διαδικασίας. Μην τρώμε άλλο χρόνο. Ακούστηκε αυτό που έπρεπε να λεχθεί από την πλευρά σας, κύριοι συνάδελφοι.

Ξεκινάμε με την κυρία Υφυπουργό που θέλει να κάνει μία διευκρίνιση. Παρακαλώ, κυρία Αραμπατζή, έχετε το λόγο.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Καλημέρα κυρίες και κύριοι συνάδελφοι. Όπως θα γνωρίζετε ο Υπουργός είναι στο Συμβούλιο Υπουργών Γεωργίας στις Βρυξέλλες, όπου, βεβαίως, είναι από τριήμερον και ο Πρωθυπουργός μας, αγωνιζόμενος για τους πόρους του Ταμείου Ανάκαμψης. Θα ήθελα να χρησιμοποιήσω ένα λεπτό, για να πω ότι στα πλαίσια της ορθής νομοθέτησης και, προκειμένου να μην υπάρξει οποιοσδήποτε αιφνιδιασμός του Σώματος, θα έρθει τροπολογία την οποία θα εισηγηθεί ο Υπουργός, ο οποίος έχει και τη νομοθετική πρωτοβουλία, η οποία αφορά τα γρι-γρι ημέρας, τα οποία θα μπορούν Ιούλιο - Αύγουστο να αλιεύουν τη νύχτα μεταναστευτικά είδη. Το δεύτερο κομμάτι της τροπολογίας αφορά στην αναγνώριση δικαιούχων αποζημίωσης για τις αναγκαστικές απαλλοτριώσεις γεωργικών κλήρων, οι οποίοι έγιναν στο νέο διεθνές αεροδρόμιο στο Καστέλι Κρήτης.

Όπως γνωρίζετε, ο Υπουργός θα μπορούσε να τη φέρει οποιαδήποτε στιγμή στη νόμιμη και προβλεπόμενη διαδικασία, απλώς, ήταν επιλογή μας από τώρα να ξέρετε ότι θα εισάγει αυτή την τροπολογία.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μετά τη διευκρίνιση της κυρίας Υπουργού, θα ήθελα να μας δώσετε τις προτάσεις σας για τους φορείς, για να αρχίσουμε να τους ειδοποιούμε, ούτως ώστε να προετοιμαστούν οι άνθρωποι και να φτιάξουν το πρόγραμμά τους για αύριο στη 13.00.

Ξεκινάμε τη συζήτηση του νομοσχεδίου με τον Εισηγητή της Πλειοψηφίας, τον συνάδελφο Μάξιμος Σενετάκη.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Κυρίες και κύριοι συνάδελφοι, το παρόν νομοσχέδιο έχει, κατά βάση, νομοτεχνικά χαρακτηριστικά, κάπου συμπληρώνει κενά στη νομοθεσία, κάπου αλλού προχωρά σε διορθώσεις της προηγούμενης Κυβέρνησης, κάπου αλλού βελτιώνει το νομικό πλαίσιο, κατ’ απαίτηση, των άμεσα ενδιαφερομένων. Είναι ένα νομοσχέδιο της πράξης ή καλύτερα της εφαρμοσμένης πολιτικής. Πλην, όμως για να εφαρμοστεί μία πολιτική πρέπει να υπάρχει. Έτσι αναζητώντας την πολιτική ή και την πολιτική ουσία πίσω από τις γραμμές του παρόντος νομοσχεδίου, θα έλεγα ότι αποτελεί άλλη μία επιβεβαίωση, άλλη μία απόδειξη ότι η Κυβέρνηση της Νέας Δημοκρατίας και του Κυριάκου Μητσοτάκη παραμένει, επίμονα και επίπονα, προσηλωμένη στον πολιτικό στόχο που έθεσε και πριν από τις εκλογές ακόμη. Δηλαδή, στον εκσυγχρονισμό της Δημόσιας Διοίκησης, την άρση των γραφειοκρατικών εμποδίων σε κάθε μορφή άσκησης επιχειρηματικής και οικονομικής δραστηριότητας και τη δημιουργία φιλοεπενδυτικού περιβάλλοντος. Αυτός είναι ο πολιτικός στόχος αυτής της Κυβέρνησης και υλοποιείται βήμα- βήμα, μεθοδικά, από τα πιο μικρά, αυτά που δεν κεντρίζουν το δημοσιογραφικό ενδιαφέρον, έως τα πιο εμβληματικά που προκαλούν δημόσιες συζητήσεις.

Σήμερα, συζητάμε για τα πρώτα, για θέματα που δεν φαντάζουν σημαντικά για τους πολλούς, αλλά είναι επιτακτικά για τους, άμεσα, ενδιαφερόμενους. Εκείνοι, λοιπόν, που ενδιαφέρονται να επενδύσουν ή που έχουν, ήδη, επενδύσει κόπους και πόρους, ο ενιαίος και συνεκτικός τρόπος αδειοδότησης των οικονομικών τους δραστηριοτήτων είναι κάτι πολύ σημαντικό, γιατί διευκολύνει -και έτσι οφείλει να πράττει μία Πολιτεία που προσβλέπει στην προκοπή των μελών της- να προωθήσουν απρόσκοπτα τα επιχειρηματικά τους πλάνα. Προς αυτή την κατεύθυνση, σχεδιάζεται και υλοποιείται η πλατφόρμα Notify Business, που απλουστεύει τις διαδικασίες αδειοδοτήσεων για κάθε μορφή οικονομικής δραστηριότητας. Είναι ένας σχεδιασμός που επιβεβαιώνει την ισχυρή πολιτική βούληση αυτής της Κυβέρνησης να προωθήσει μεταρρυθμίσεις που θα δώσουν θετική απάντηση στο διαχρονικό ερώτημα, «Αλλάζει η Ελλάδα;»

Μέσα σε αυτό το πολιτικό πλαίσιο, τα τέσσερα πρώτα άρθρα του Α΄ Κεφαλαίου του παρόντος νομοσχεδίου, απλουστεύει τις διαδικασίες για ίδρυση και λειτουργία μονάδων υδατοκαλλιέργειας, εντατικής και ημιεντατικής μορφής, κτηνιατρείων, κτηνιατρικών κλινικών, εκτροφείων ζώων συντροφιάς και κτηνοτροφικών εγκαταστάσεων. Χαρακτηριστικά, μειώνεται η γραφειοκρατία και τα διοικητικά «βάρη» με σαφή καθορισμό των απαιτούμενων δικαιολογητικών για την έκδοση των εγκρίσεων ίδρυσης και λειτουργίας.

Ξεχωρίζουν δύο ρυθμίσεις. Με την πρώτη, προβλέπεται καθορισμένος χρόνος πενήντα ημερών από την υποβολή της αίτησης, εντός του οποίου οι αρχές οφείλουν να απαντήσουν. Αν το χρονικό όριο παρέλθει, χωρίς απάντηση, θεωρείται σιωπηρή έγκριση του αιτήματος. Η συγκεκριμένη ρύθμιση απηχεί στην ικανοποίηση ενός πάγιου αιτήματος της επιχειρηματικής κοινότητας να της επιτρέπει το Δημόσιο να κάνει τη δουλειά της. Αυτό δεν σημαίνει έκπτωση ελέγχου και εποπτείας. Σημαίνει «σπάσιμο» της «αλυσίδας» της γραφειοκρατίας, της αδιαφορίας και της ανευθυνότητας, με την οποία σε πολλές περιπτώσεις το Δημόσιο κρατά «δέσμια» την επιχειρηματικότητα.

Δεν νοείται σήμερα, που η ανάγκη της οικονομικής ανάκαμψης είναι προϋπόθεση εθνικής επιβίωσης, η υλοποίηση του όποιου επιχειρηματικού πλάνου να τελεί υπό την αίρεση μιας διοικητικής απόφασης που αργεί, ούτε υπό την αίρεση μιας ανεύθυνης διοίκησης που αδιαφορεί. Πρέπει να γίνει κατανοητό ότι στη «βάρκα» της ελληνικής οικονομίας είμαστε όλοι μαζί, είμαστε όλοι ίσοι και όλοι έχουμε ένα κοινό στόχο: να πάμε μπροστά, να πάμε καλύτερα.

Η δεύτερη ρύθμιση, σε αυτό το πλαίσιο, αφορά στη μεταβίβαση της διαχείρισης των εγκρίσεων στους ΟΤΑ, υπέρ των οποίων θα εισπράττεται το 80% του ποσού που θα καταβάλλεται για την έγκριση ίδρυσής του. Η αποκέντρωση και η ενίσχυση της Τοπικής Αυτοδιοίκησης δεν μπορεί να είναι μία ρητορική πρόθεση. Πρέπει να την αποδεικνύουμε με πράξεις σε κάθε περίσταση.

Στο Β΄ Κεφάλαιο ρυθμίζονται θέματα άμεσης προτεραιότητας του Υπουργείου Αγροτικής Ανάπτυξης. Ξεχωρίζει η αντιμετώπιση του αδικήματος της ιχθυοκλοπής και ιχθυοκτονίας. Καταρχήν, συμπληρώνεται ένα κενό στη νομοθεσία, καθώς θεσμοθετείται, πλέον, το συγκεκριμένο αδίκημα και αυστηροποιούνται οι ποινές. Το υφιστάμενο καθεστώς δεν προέβλεπε ποινές για τους παραβάτες. Ήταν συγκεχυμένα τα αδικήματα και ατιμώρητοι κάποιοι επιτήδειοι μπορούσαν να κλέβουν ανενόχλητοι τα ψάρια από τις μονάδες. Υπήρξαν αρκετές καταγγελίες από τις επιχειρήσεις, ορισμένες εκ των οποίων προκάλεσαν δυσάρεστη έκπληξη, αφού μιλάμε για απαλλοτρίωση αρκετών τόνων ψαριών. Με τη συγκεκριμένη ρύθμιση προστατεύουμε τις επιχειρήσεις ενός σημαντικού κλάδου της ελληνικής οικονομίας με εξαγωγικό προσανατολισμό, που, μέσα σε μία δεκαετία, πραγματοποίησε έσοδα που ξεπέρασαν τα 350 εκατομμύρια ευρώ ετησίως και δημιούργησε 6.500 νέες θέσεις εργασίας.

Οι ιχθυοκαλλιέργειες είναι η πρώτη εξαγωγική δύναμη στον τομέα της αγροτικής μεταποίησης. Στην Ελλάδα σήμερα, είναι καταγεγραμμένες 66 επιχειρήσεις που λειτουργούν 320 μονάδες, οι οποίες απασχολούν, συνολικά, 10.000 άτομα. Ο έντονος εξαγωγικός χαρακτήρας του κλάδου αποτυπώνεται και στα μεγέθη, καθώς από τον συνολικό ετήσιο τζίρο των 550 εκατομμυρίων ευρώ, η αξία του εξαγόμενου προϊόντος φτάνει στα 450 εκατομμύρια ευρώ και απευθύνεται σε μία αγορά 32 χωρών.

Άρα, λοιπόν, είναι καθήκον της Πολιτείας να «σκύψει» με σεβασμό στα προβλήματα του κλάδου και να ενισχύσει μία προσπάθεια που τείνει να γίνει το υπόδειγμα για τη συνολική ανάπτυξη του πρωτογενούς τομέα, άλλος ένας σημαντικός πολιτικός στόχος που έχει θέσει και υλοποιεί αυτή η κυβέρνηση. Στην υλοποίηση αυτού του στόχου σημαντική συμβολή έχει, αναμφισβήτητα, ο επιστημονικός κλάδος και το ανθρώπινο δυναμικό υψηλής εξειδίκευσης που διαθέτει η χώρα. Ο ΕΛΓΟ – «ΔΗΜΗΤΡΑ» αποτελεί τον θεσμοθετημένο επιστημονικό φορέα της χώρας για την ανάπτυξη και υποστήριξη δράσεων που αποσκοπούν στον εκσυγχρονισμό και την ανάπτυξη του αγροτικού τομέα.

Το παρόν νομοσχέδιο κλείνει δύο σημαντικές εκκρεμότητες που δημιουργήθηκαν τα τελευταία χρόνια. Η πρώτη αφορά στη δυνατότητα του ΕΛΓΟ - «ΔΗΜΗΤΡΑ» να πραγματοποιεί προγραμματικές συμβάσεις με ΟΤΑ, δυνατότητα που είχε αφαιρεθεί από την προηγούμενη Κυβέρνηση. Για παράδειγμα, ο Δήμος Φαιστού θα μπορεί να απευθυνθεί στην ΕΠΑΣ που βρίσκεται στις Μοίρες και να δημιουργήσουν προγράμματα κατάρτισης για τους αγρότες, ώστε να βελτιωθεί ο τρόπος καλλιέργειας πολλών πραγμάτων. Η δεύτερη αφορά στην εξομοίωση των δικαιωμάτων και των υποχρεώσεων του ερευνητικού προσωπικού του Οργανισμού με αυτά του συνολικού προσωπικού της ερευνητικής κοινότητας.

Μία άλλη εκκρεμότητα αφορά στην ασάφεια γύρω από το καθεστώς των, νομίμως, υφιστάμενων κτιρίων που βρίσκονται σε γη υψηλής παραγωγικότητας. Εδώ αντιμετωπίζεται το φαινόμενο να υπάρχουν κτίρια «κουφάρια», τα οποία οι ιδιοκτήτες τους δεν μπορούν να αξιοποιήσουν σε άλλη γεωργική δραστηριότητα από εκείνη για την οποία κατασκευάστηκαν. Το θέμα αυτό λύνεται με τη δυνατότητα αλλαγής της χρήσης των κτιρίων μόνο για γεωργικούς σκοπούς. Έτσι δίνεται η ευκαιρία σε αυτούς τους ανθρώπους να κάνουν μία νέα αρχή που θα ευνοήσει και τους ίδιους και την τοπική οικονομία.

Σε μία νέα αρχή προσβλέπουμε και για τον ΕΛΓΑ, τον, κατεξοχήν, ασφαλιστικό φορέα του αγροτικού κόσμου, ο οποίος θα πρέπει να λειτουργήσει με ασφαλιστικά και όχι με πελατειακά κριτήρια που θα ευνοούν λίγους σε βάρος των πολλών. Το παρόν νομοσχέδιο αποκαθιστά τη στρέβλωση που προκάλεσε η διάταξη του ν.4351/14, η οποία κατήργησε το ανώτατο όριο αποζημίωσης των 70.000 ανά δικαιούχο, η οποία επιβάρυνε σημαντικά τον Οργανισμό, σύμφωνα με τα στοιχεία της τριετίας 2016-2018. Το παρόν νομοσχέδιο αποκαθιστά τη στρέβλωση και δημιουργεί τις προϋποθέσεις εξυγίανσης του Οργανισμού, για να λειτουργήσει με σύγχρονα δεδομένα, με αναλογιστικές μελέτες και όλα όσα απαιτούνται για να λειτουργεί ένας ασφαλιστικός οργανισμός.

Άλλη μία στρέβλωση που αποκαθιστά το παρόν νομοσχέδιο, αφορά στο νομικό καθεστώς ακινήτων του Υπουργείου Αγροτικής Ανάπτυξης. Ως γνωστό, το Υπουργείο κατέχει αγροτικά ακίνητα τα οποία σύμφωνα με τον, ήδη, καταργηθέντα, σύμφωνα με τον ν. 4061/16 Αγροτικό Κώδικα, μπορούσε να τα παραχωρεί με όρους, είτε κατά κυριότητα πώληση ή κληροδοσία, είτε κατά χρήση μίσθωση. Δύναται, όμως, να ανακαλεί τις αποφάσεις παραχώρησης. Με την παρούσα διάταξη προβλέπεται, ότι δεν θα ανακαλούνται οι αποφάσεις παραχώρησης ακινήτων.

Κλείνω, κυρίες και κύριοι συνάδελφοι, την εισήγησή μου, με θέματα δημόσιας υγείας, που αντιμετωπίζει το παρόν νομοσχέδιο και με ένα θέμα που, δικαιολογημένα, κέντρισε το ενδιαφέρον των φιλόζωων. Αφορά στην αντιμετώπιση του χρόνιου προβλήματος νομιμοποίησης υφιστάμενων ιππικών ομίλων και ιππικών εγκαταστάσεων και στην προσθήκη της ρητής απαγόρευσης εκτροφής σκύλων και γατών για παραγωγή γούνας δέρματος, κρέατος και παρασκευής φαρμακευτικών ή άλλων ουσιών των ιπποειδών. Ουσιαστικά, αντιμετωπίζει φαινόμενα σφαγής της συγκεκριμένης κατηγορίας ζώων.

Τέλος, σε ότι αφορά στα θέματα δημόσιας υγείας, αντιμετωπίζεται η πληθυσμιακή έκρηξη των αγριόχοιρων που εκτός από ζημιές στην παραγωγή συμβάλλουν στη μετάδοση της αφρικανικής πανώλης των χοίρων. Έτσι, για να αντιμετωπιστεί το θέμα, το Υπουργείο επεκτείνει τη θήρα, καθ’ όλη τη διάρκεια του κυνηγετικού έτους ή της κυνηγετικής περιόδου. Προβλέπει τη δημιουργία εγκαταστάσεων χειρισμού των θηραμάτων -ουσιαστικά των αγριόχοιρων- για να διευκολυνθεί, υγειονομικά, ο ορθός τρόπος χειρισμού τους, ήτοι εκδορά, εξπλαχνισμός, τεμαχισμός και διάθεση υπολειμμάτων, μειώνοντας έτσι τον κίνδυνο μετάδοσης ασθενειών. Εξίσου, παράταση για φέτος δίνεται και στην προθεσμία διενέργειας γενικών συνελεύσεων αγροτικών συνεταιρισμών, προκειμένου να τηρηθούν οι αναγκαίες κοινωνικές αποστάσεις που επιβάλλει η αντιμετώπιση της πανδημίας.

Κυρίες και κύριοι συνάδελφοι, στις επόμενες συνεδριάσεις θα έχουμε την ευκαιρία να συζητήσουμε αναλυτικά τις διατάξεις του νομοσχεδίου αφού, φυσικά, ακούσουμε και τις εισηγήσεις των αρμόδιων φορέων. Θέλω, ωστόσο, επί της αρχής, να πω πώς το παρόν νομοσχέδιο απηχεί, απόλυτα, στις βασικές επιδιώξεις της παρούσας Κυβέρνησης. Δηλαδή, εκσυγχρονισμός της Δημόσιας Διοίκησης με διαφάνεια και λογοδοσία, διευκόλυνση της ιδιωτικής πρωτοβουλίας -που μόνο αυτή σε αγαστή συνεργασία με την Πολιτεία μπορεί να δώσει αναπτυξιακή πνοή στην οικονομία-, στήριξη του πρωτογενούς τομέα, «καλλιέργεια» φιλοεπενδυτικού περιβάλλοντος, για να μπει νέο χρήμα στην οικονομία, σεβασμός στην προστασία του περιβάλλοντος, γιατί αυτός είναι ο «πλούτος» και για να τον αξιοποιήσουμε πρέπει να τον προστατεύσουμε. Και τον προστατεύουμε, αξιοποιώντας τον. Τέλος, προστασία της δημόσιας υγείας και των πολιτών, κάτι που, φυσικά, η Κυβέρνηση απέδειξε περίτρανα κατά την πρόσφατη πανδημία. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια της Μειοψηφίας):** Ευχαριστώ κύριε Πρόεδρε. Κύριοι Υφυπουργοί, η παρουσία σας σήμερα εδώ -με όλο τον σεβασμό στην ιδιότητά σας- δείχνει, εξαρχής, την κακή νομοθέτηση της Κυβέρνησης. Είναι γνωστό, ότι οι Υφυπουργοί δεν έχουν δικαίωμα νομοθέτησης και δεν είναι αυτοί που υπογράφουν τον νόμο. Είναι, λοιπόν, ένα ακόμη δείγμα του πώς η Κυβέρνηση της Νέας Δημοκρατίας εννοεί τη λειτουργία του Κοινοβουλίου.

Προσπαθούμε στα νομοσχέδια που έρχονται από το Υπουργείο Αγροτικής Ανάπτυξης και σε όλες τις νομοθετικές πρωτοβουλίες που παίρνει η ηγεσία του, να βρούμε ένα κεντρικό αφήγημα, το οποίο θα είναι ενταγμένο σε μία ξεκάθαρη στρατηγική για τον πρωτογενή τομέα. Σε κανένα, όμως, από τα νομοσχέδια που έχουν έρθει μέχρι σήμερα, αυτή η στρατηγική δεν είναι ξεκάθαρη. Το μόνο, ίσως, που δείχνει την επιλογή της Κυβέρνησης είναι η νομοθετική πρωτοβουλία που αφορούσε στους Συνεταιρισμούς και «άνοιγε» τον δρόμο στους ιδιώτες, ώστε να είναι συμμέτοχοι σε αυτούς και, κατ’ επέκταση, να δημιουργούνται και οι προϋποθέσεις για τη μεταβίβαση της περιουσίας των συνεταιρισμών σε ιδιωτικά συμφέροντα.

Ο κλάδος της αγροτικής παραγωγής αποτελεί έναν από τους βασικότερους τομείς ανασυγκρότησης της ελληνικής οικονομίας. Ιδιαίτερα, σε συνθήκες δύσκολες, όπως αυτές προκύπτουν από την πανδημία του κορονοϊού, η Πολιτεία οφείλει να βοηθήσει τον αγροτικό κόσμο και να τον στηρίξει εμπράκτως. Κάτι, όμως, που είναι, πλέον, ξεκάθαρο από την πολιτική της Κυβέρνησης της Νέας Δημοκρατίας, είναι ότι δεν είναι στις προτεραιότητές της, καθώς δεν υπάρχει σχεδιασμός και ιδιαίτερο ενδιαφέρον για τον ρόλο του Υπουργείου Αγροτικής Ανάπτυξης. Λέω, ένα χαρακτηριστικό παράδειγμα, ότι, σε λίγες ώρες, σε αυτή την Επιτροπή, συζητείται ένα άλλο νομοσχέδιο που έχει μία πολύ σημαντική ρύθμιση που παίρνει την ασφάλεια, την υγιεινή και την παραπλάνηση των καταναλωτών από τον έλεγχο του Υπουργείου σε άλλο Υπουργείο.

Είναι, φυσικά, στο πρώτο μέρος αυτού του νομοσχεδίου, ξεκάθαρο, ότι χρειάζεται η απλοποίηση των διαδικασιών και το ξεπέρασμα αδυναμιών που σχετίζονται με τις οικονομικές αγροτικές εκμεταλλεύσεις και, ιδιαίτερα, με διοικητικά προβλήματα που προέκυπταν από τον ν. 4056/2012 και τις διοικητικές αδυναμίες του νόμου αυτού. Αυτό, όμως, όταν συζητάμε για την απλοποίηση των διαδικασιών μιας αδειοδότησης, θα πρέπει να συνοδεύεται και από ολοκληρωμένες πολιτικές, πέρα από τα έκτακτα μέτρα που πρέπει να ενισχύουν τους αγρότες μας. Ιδιαίτερα, στις μέρες μας χρειάζονται στήριξη, κάτι που, απ’ ότι φαίνεται, η Κυβέρνηση της Νέας Δημοκρατίας δεν το αντιλαμβάνεται.

Δεν αντιλαμβάνεται τα καθημερινά προβλήματα των αγροτών μας, δεν αντιλαμβάνεται τον αναπτυξιακό και στρατηγικό ρόλο του πρωτογενούς τομέα. Αυτό φαίνεται από το γεγονός ότι, μέχρι σήμερα δεν υπήρξε, προς τον αγροτικό κόσμο της χώρας από αυτήν την Κυβέρνηση ούτε ένα ευρώ τροφοδότησης για την αντιμετώπιση από τις συνέπειες της πανδημίας. Χαρακτηριστικό παράδειγμα, είναι το «De Minimis» που εξαγγείλατε για τους αιγοπροβατοτρόφους, το οποίο, από μήνα σε μήνα, το καθυστερείτε φέρνοντας ως δικαιολογίες διοικητικά κωλύματα. Πόσους μήνες θέλετε, λοιπόν, για να δώσετε αυτήν την ενίσχυση στους ανθρώπους που πραγματικά την έχουν ανάγκη;

Να σας θυμίσω, ότι στις 3 Δεκεμβρίου του 2018 ανακοινώσαμε «De Minimis» για τους αγρότες 42 εκατομμύρια ευρώ, πολύ μεγαλύτερο ποσό από αυτό που ανακοινώνετε σήμερα, εν μέσω πανδημίας, και σε 17 ημέρες, στις 20 Δεκεμβρίου, πιστώθηκε στους λογαριασμούς των κτηνοτρόφων. Εσείς πόσο χρόνο χρειάζεστε; Έχετε κάνει την εξαγγελία, εδώ και περίπου ενάμιση μήνα, και απ’ ότι βλέπουμε το πηγαίνετε για τον Οκτώβριο. Το ίδιο κάνετε και με τους ψαράδες που δεν έχουν καμία στήριξη, το ίδιο κάνετε με τους ελαιοπαραγωγούς, όπου έχει «κατρακυλήσει» η τιμή της ελιάς και όχι μόνο δεν ενδιαφέρεστε γι’ αυτό, αλλά αυξάνετε και τα ασφάλιστρα στον ΟΓΑ. Ελπίζω να μην χρειάζεστε έναν χρόνο για να υλοποιήσετε, τουλάχιστον, το «De Minimis» για τους κτηνοτρόφους όπως χρειαστήκατε ένα χρόνο για να αρχίσετε τις δημοπρατήσεις των αρδευτικών έργων, που εντάχθηκαν στο ΠΑA του 2014 - 2020 τον Μάιο του 2019.

Η αδειοδότηση, η ίδρυση, η έγκριση και η λειτουργία των οικονομικών δραστηριοτήτων είναι ένα θέμα διοικητικό. Σαφώς, κρίνεται πώς απαιτείται η απλούστευση της γραφειοκρατίας και η συντόμευση του χρόνου. Ταυτόχρονα, όμως, όπως είπα και πριν, χρειάζεται, επί του πρακτέου, η ενίσχυση της ελληνικής αγροτικής παραγωγής, ο εκσυγχρονισμός των εγκαταστάσεων, ώστε να είναι βιώσιμες και ανταγωνιστικές, η προσέλκυση νέων ανθρώπων στο επάγγελμα, ο σεβασμός στο περιβάλλον και η ευζωία των ζώων.

Αυτό, λοιπόν, θα περιμέναμε από ένα νομοσχέδιο, όπως αυτό που έρχεται σήμερα. Δυστυχώς, πάλι, είναι ένα νομοσχέδιο ενταγμένο, αποκλειστικά και μόνο, σε μία επικοινωνιακή εικονική πραγματικότητα. Είναι αλήθεια, πως η απλοποίηση των διαδικασιών βασίζεται στον ν. 4442/2016 και γι’ αυτό εκδόθηκε το 2018 η απόφαση 83, απόφαση του Κυβερνητικού Συμβουλίου Οικονομικής Πολιτικής, για την απλοποίηση με την οποία ορίστηκαν όλοι οι τομείς των οικονομικών δραστηριοτήτων και ανάμεσά τους και οι αγροτικές δραστηριότητες.

Για τον λόγο αυτό, στις 21/12/18, συστήθηκε στο Υπουργείο Αγροτικής Ανάπτυξης ομάδα εργασίας, η οποία προσπάθησε και κατέγραψε με πάρα πολλές δυσκολίες το θεσμικό πλαίσιο, την αδειοδοτούσα αρχή, τυχόν, διοικητικές πράξεις και γνωμοδοτήσεις, βεβαιώσεις που χρειάζονται, σύμφωνες γνώμες που απαιτεί η νομοθεσία και τα επιμέρους δικαιολογητικά. Μετά από την καταγραφή αυτή, και αφού η ομάδα εντόπισε τα προβλήματα, έκανε συγκεκριμένες προτάσεις για τις υδατοκαλλιέργειες, τις κτηνιατρικές δραστηριότητες την εκτροφή ζώων συντροφιάς και τις κτηνοτροφικές εγκαταστάσεις. Παρ’ όλο, που έγινε αυτή η δουλειά από την Κυβέρνηση του ΣΥΡΙΖΑ, κάνατε έναν χρόνο για να την φέρετε στο ελληνικό Κοινοβούλιο, ενώ ήταν, ήδη, έτοιμη από τον Μάιο του 2019.

Είναι σαφές, σε ότι αφορά στις υδατοκαλλιέργειες αλλά και τις κτηνοτροφικές εγκαταστάσεις, ότι υπάρχει «υιοθέτηση» των προτάσεων απλοποίησης που είχαν προταθεί. Απ’ ότι φαίνεται, όμως, στο δικό σας νομοσχέδιο, πέρα από την «υιοθέτηση» των προτάσεων της ομάδας εργασίας, πάτε ένα βήμα πιο μπροστά στην απλοποίηση. Αυτό είναι αλήθεια και αυτό το βήμα είναι η σιωπηρή έγκριση των πενήντα ημερών. Φαίνεται, λοιπόν, ότι υπάρχει ένα βήμα για την απλοποίηση και τη συντόμευση του χρόνου. Ενδεχομένως, όμως, από τη στιγμή που δεν είναι διατυπωμένο σαφώς, υπάρχει κίνδυνος εκτροφές μεγάλης περιβαλλοντικής όχλησης και υγειονομικά μη αποδεκτές να καταφέρουν να λειτουργήσουν νόμιμα. Όλα αυτά θα τα συζητήσουμε αναλυτικά στη συζήτηση, επί των άρθρων

Σε ότι αφορά στα υπόλοιπα θέματα του νομοσχεδίου για την αναπαραγωγή και εμπορία ζώων συντροφιάς και γενικότερα τα άλλα θέματα, είναι διάσπαρτες ρυθμίσεις οι οποίες επιχειρούν να λύσουν κάποια θέματα, όχι πάντα, επιτυχώς, και όχι πάντα, επαρκώς. Θα μάς δοθεί η ευκαιρία να μιλήσουμε και στην επόμενη συνεδρίασή μας.

Για παράδειγμα, σε ότι αφορά στην κατάργηση της ανώτατης αποζημίωσης στον ΕΛΓΑ, φαίνεται, ότι πρόκειται για μία νομοθέτηση, η οποία, σε δεύτερο χρόνο, στοχεύει στην ενίσχυση του ρόλου των ιδιωτικών εταιρειών και της εισόδου τους στις αγροτικές ασφαλίσεις.

Κλείνοντας, θέλω να σας πω, ότι θα πρέπει η πολιτική ηγεσία του Υπουργείου να δώσει ιδιαίτερη βαρύτητα στον στρατηγικό σχεδιασμό, ιδιαίτερη βαρύτητα στην έρευνα γιατί από ότι φαίνεται, η πολιτική ηγεσία σήμερα του Υπουργείου Αγροτικής Ανάπτυξης δεν έχει αυτόν τον σχεδιασμό. Δυστυχώς, δεν δίνει την απαιτούμενη προσοχή σε σημαντικά θέματα, αλλά κάνει μία νομοθέτηση, η οποία είναι «συγκόλληση» διατάξεων, χωρίς γενικότερο σχεδιασμό. Αυτό φαίνεται ξεκάθαρα από το γεγονός, ότι στη συζήτηση που γίνεται σήμερα σε ευρωπαϊκό επίπεδο για την Κοινή Αγροτική Πολιτική και ενώ επανέρχεται από τις χώρες του Βίζεγκραντ η πλήρης εξίσωση, βλέπουμε ότι εσείς έχετε αφήσει και τις συμμαχίες μας και επαναπαυθήκατε σε ένα σενάριο, που, πιθανόν, θα περνούσε από την Επιτροπή. Αυτό, όπως φαίνεται, πλέον, απομακρύνεται και θα είναι καταστροφικό για τους Έλληνες αγρότες, καθώς, εάν ισχύσει το σενάριο των χωρών του Βίζεγκραντ, οι Έλληνες αγρότες, θα χάσουν, περίπου, 900 εκατ. ευρώ. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σε σχέση με αυτό που είπε η κυρία Τελιγιορίδου, ο Υπουργός, όπως είπαμε, λείπει στο εξωτερικό. Προφανώς, θα είναι στην αυριανή συνεδρίαση και θα μιλήσει. Βεβαίως ποτέ, διαχρονικά το λέω αυτό, ο Υπουργός, που έχει την ευθύνη του νομοθετικού έργου, δεν ήταν από την αρχή μέχρι το τέλος σε όλες τις συνεδριάσεις. Κάποιες στιγμές θα φύγει, θα μείνουν οι Υφυπουργοί. Είναι κάτι που γίνεται. Καταλαβαίνω, ότι θέλετε να μας «τρελάνετε» στη νομιμότητα, αλλά εγώ πρέπει να σας θυμίζω κάποια πράγματα. Περάσετε από την Κυβέρνηση και το ξεχάσατε γρήγορα.

**ΣΤΑΥΡΟΣ ΑΡΑΧΩΒΙΤΗΣ:** Κύριε Πρόεδρε, ποτέ δεν ξεκίνησε συνεδρίαση Επιτροπής χωρίς να είναι ο αρμόδιος Υπουργός, για να εισηγηθεί με τη νομοθετική πρωτοβουλία, παρών. Ουδέποτε έγινε αυτό. Είναι η πρώτη φορά που συμβαίνει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εντάξει, λοιπόν, ας βάζαμε τη συνεδρίαση της Επιτροπής την Παρασκευή μεσημέρι για να ήταν εδώ ο Υπουργός. Θα ήταν καλύτερα.

Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):**  Ευχαριστώ, κύριε Πρόεδρε. Κυρία Υπουργέ, φέρνετε προς συζήτηση ένα σχέδιο νόμου, που όπως αναφέρεται και στην αιτιολογική έκθεση στο γενικό μέρος, κινείται, εν πολλοίς, στο, ήδη, υπάρχον θεσμικό πλαίσιο, που τέθηκε σε σχετικό παράρτημα του ν.4442/2016, νέο θεσμικό πλαίσιο για την άσκηση οικονομικής δραστηριότητας και άλλες διατάξεις. Ο νόμος αυτός επιχείρησε να διευθετήσει μία σειρά θεμάτων, που αφορούσαν στην αδειοδότηση οικονομικών δραστηριοτήτων, εκ των οποίων κάποιες υπάγονται στην αρμοδιότητα του Υπουργείου Αγροτικής Ανάπτυξης και Τροφίμων. Αναφερόμαστε στις διαδικασίες ίδρυσης και λειτουργίας μονάδων υδατοκαλλιέργειας εντατικής και μη εντατικής μορφής, κτηνιατρείων κτηνιατρικών κλινικών, εκτροφείων ζώων και κτηνοτροφικών εγκαταστάσεων.

Με τις προτεινόμενες ρυθμίσεις, επιχειρείται η αναμόρφωση του πλαισίου άσκησης των ανωτέρω οικονομικών δραστηριοτήτων προς την πορεία της απλοποίησης και του ανασχηματισμού των διαδικασιών που απαιτούνται για τη λειτουργία τους, με στόχο, όπως λέτε, τη διευκόλυνση της άσκησής τους από τους ενδιαφερόμενους, τη βελτίωση του επιχειρηματικού περιβάλλοντος του αγροτικού τομέα και επακόλουθα, την ενίσχυση της αγροτικής επιχειρηματικότητας, οικονομίας και ανάπτυξης. Αυτό ισχυρίζεστε, ότι επιχειρείτε με το, υπό συζήτηση, σχέδιο νόμου. Θα εξετάσουμε βέβαια και μετά την ακρόαση των φορέων και στην, επί των άρθρων, συζήτηση, κατά πόσο επιτυγχάνετε το σκοπό αυτό.

Επειδή όμως μιλάμε σήμερα, επί της αρχής, θα σχολιάσουμε αρχικά το νομοσχέδιο, μέσα στη γενικότερη ατμόσφαιρα γύρω από τον αγροδιατροφικό τομέα. Μετά και τον τελευταίο νόμο που ψηφίστηκε, αρμοδιότητας του Υπουργείου Αγροτικής Ανάπτυξης πριν από ενάμιση περίπου μήνα, φέρνετε τώρα ένα, ακόμη, νομοσχέδιο για να ρυθμίσει, να απλουστεύσει, να διαχειριστεί, επιμέρους, θέματα που χρονίζουν. Όσοι ασχολούνται με τα αγροτικά θέματα γνωρίζουν, κυρία Υπουργέ, ότι εννέα στα δέκα προβλήματα που αντιμετωπίζουν οι αγρότες είναι χρόνια. Προσπαθείτε, λοιπόν, να εκσυγχρονίσετε και να απλοποιήσετε ένα υφιστάμενο πλαίσιο, μη κάνοντας, όμως, παρεμβάσεις, που ο αγροδιατροφικός τομέα της χώρας έχει περισσότερη ανάγκη από ποτέ.

Το, υπό συζήτηση, σχέδιο νόμου αποτελεί μία, ακόμη, «συρραφή» διατάξεων, καθαρά διεκπεραιωτικού χαρακτήρα, μία, ακόμη, αντιγραφή των νόμων της τελευταίας διακυβέρνησης του ΣΥΡΙΖΑ. Κατά γενική ομολογία των εκπροσώπων του αγροτικού κλάδου, σε πολλές περιπτώσεις, επιτυγχάνετε, ακριβώς το αντίθετο από αυτό που αρχικά έχετε στο μυαλό σας. Περιπλέκετε, δηλαδή, ακόμη περισσότερο, το υφιστάμενο πλαίσιο, διευκολύνοντας σε πολλές περιπτώσεις την καθημερινότητα του αγρότη, χωρίς αυτό να γίνεται. Οι αγρότες, λοιπόν, ζητούν λύσεις που ξεπερνούν τις απλουστεύσεις και τις διευθετήσεις που επιχειρείτε να κάνετε νομοθετώντας. Από τη μέχρι τώρα νομοθετική σας πρακτική αυτό έχουμε συμπεράνει. Ότι προσπαθείτε στη λογική του να φανεί, ότι κάνετε κάτι στον αγροτικό τομέα, να παίξετε, απλά, με τις εντυπώσεις. Δεν βλέπουμε νομοσχέδια, πραγματικά άξια πολιτικής αντιπαράθεσης και διαλόγου. Μετά από ένα χρόνο θητείας στο Υπουργείο Αγροτικής Ανάπτυξης, πραγματικά, αρχίζουμε να πιστεύουμε, ότι ο πρωτογενής τομέας της χώρας για την Κυβέρνησή σας είναι δευτερεύουσας σημασίας. Δεν έχετε τη διάθεση να νομοθετήσετε για την πραγματική προώθηση του αγροτικού κλάδου και της αγροτικής δραστηριότητας.

Αυτή τη στιγμή, όπως είπαμε και προχθές στη συζήτηση της Επίκαιρης Επερώτησης του Κινήματος Αλλαγής για την αποτυχία των μέτρων της Κυβέρνησης, ο αγροδιατροφικός τομέας «στενάζει». Στα, ήδη, χρόνια προβλήματα του ήρθε να προστεθεί η κρίση του κορονοϊού και να τον «ρίξει», στην ουσία, ακόμη πιο χαμηλά. Αυτό που έχει ανάγκη ο αγροτικός κλάδος τώρα, περισσότερο από ποτέ, είναι η ρευστότητα. Έχουμε προτείνει προκαταβολές ενισχύσεων με επιβάρυνση του δημοσίου τομέα μόνο με τόκους. Έχουμε προτείνει την ενεργοποίηση των μηχανισμών «de minimis» για την εισοδηματική στήριξη των κτηνοτρόφων και των αλιέων. Η ζημιά τους δεν πρόκειται να περιοριστεί σε διάστημα λίγων μόνο μηνών. Η ανεπάρκεια σε εφόδια και πόρους για να συνεχίσουν την παραγωγή τους θα διαρκέσει, τουλάχιστον, τους επόμενους μήνες.

Κύριε Υπουργέ, δεν είμαστε από αυτούς που γίνονται μάντεις κακών. Γι’ αυτό και στηρίξαμε το προηγούμενο νομοσχέδιο που φέρατε. Γι’ αυτό και στηρίζουμε κάθε τροπολογία του Υπουργείου σας, που, στην ουσία, επιλύει και πρακτικά προβλήματα, όπως αυτή για τους εργάτες γης, για τους οποίους, με ικανοποίηση είδαμε, ότι με, το υπό συζήτηση, σχέδιο νόμου δίνεται παράταση μέχρι τέλους του έτους για την υποβολή αιτήσεων για τη μετάκλησή τους. Μήπως, όμως, να σκεφτείτε να επιδοτήσετε και τον μισθό και το εργόσημό τους; Έχουμε, ήδη, καταθέσει σχετική πρόταση. Στηρίζουμε, λοιπόν, τις πολιτικές που δίνουν μία αναπτυξιακή προοπτική στον πρωτογενή τομέα της χώρας, στον οποίο παραδοσιακά πιστεύουμε και υποστηρίζουμε με κάθε μέσο.

Φέρτε, λοιπόν, ένα νομοσχέδιο, που να μιλάει για νέες καλλιεργητικές πρακτικές, για την ευφυή γεωργία, για την «πράσινη» παραγωγή, για την κλιματική αλλαγή, για την εναρμόνιση της ελληνικής νομοθεσίας με αντίστοιχες Ευρωπαϊκές Οδηγίες. Φέρτε ένα νομοσχέδιο με χρηματοδοτικά «εργαλεία», με αληθινά κίνητρα για τον μικρό και τον μεσαίο παραγωγό, για τον νέο αγρότη που δεν τολμάει καν να ζητήσει δάνειο, αυτή τη στιγμή, από τις τράπεζες, γιατί είναι βέβαιος ότι το αίτημά του θα απορριφθεί.

Δεν θέλετε, απ’ ότι φαίνεται, να αλλάξετε, με τέτοιου είδους νομοσχέδια, την εικόνα του πρωτογενούς τομέα της χώρας. Δεν θέλετε να καταλάβετε, αυτό που εμείς πιστεύουμε ακράδαντα, δηλαδή, ότι ο πρωτογενής τομέας αποτελεί τον βασικό «πυλώνα» ανάπτυξης της χώρας. Ότι στον πρωτογενή τομέα και στον τουρισμό μπορεί να στηριχθεί η χώρα και να βγει από την κρίση που βιώνει και να μπει σε μία νέα μακρόπνοη τροχιά ανάπτυξης.

Το νέο παραγωγικό μοντέλο, το οποίο πρέπει να ξεκινήσει από δω και πέρα ως κουβέντα, στο οποίο πρέπει να στηριχθεί η οικονομία της χώρας, για να είναι βιώσιμο στο μέλλον, πρέπει να βασίζεται στον εκσυγχρονισμό του πρωτογενούς τομέα με επίκεντρο, φυσικά, τον άνθρωπο και το περιβάλλον. Ο Έλληνας αγρότης βλέπει, αυτή τη στιγμή, τα προϊόντα του να πωλούνται σε χαμηλές τιμές, με εξευτελιστικές καταστάσεις, σε αρκετές περιπτώσεις. Το ελαιόλαδο, για παράδειγμα. Ξέρουμε ότι έχετε ασχοληθεί, όπως και ο κ. Υπουργός με το συγκεκριμένο πρόβλημα. Γιατί το ελαιόλαδο να πωλείται στις αγορές τόσο πιο κάτω από το ισπανικό ,που είναι κατώτερο ποιοτικά; Γιατί να μην αναδειχθεί, επιτέλους, σε εθνικό προϊόν, συνοδευόμενο από το brand name «έξτρα παρθένο;» Η στρατηγική της χώρας μας για την ανάδειξη της μοναδικότητας του προϊόντος δεν πρέπει, επιτέλους, να αλλάξει; Γι’ αυτό το σκοπό απαιτείται η ύπαρξη ενός ισχυρού συνεταιριστικού κινήματος. Έγιναν παρεμβάσεις, οι οποίες, όμως, δεν έφεραν το επιθυμητό αποτέλεσμα.

Είναι, λοιπόν, συνολική η αναμόρφωση που πρέπει να υπάρξει στον αγροδιατροφικό τομέα της χώρας και για να γίνει αυτό δεν αρκούν παρεμβάσεις μεσοβέζικου τύπου. Χρειάζονται ρηξικέλευθες μεταρρυθμίσεις, που μέχρι τώρα δεν έχετε δείξει, νομοθετικά τουλάχιστον, τη διάθεση να φέρετε. Σας προτρέπουμε, λοιπόν, να το κάνετε, τουλάχιστον εντός των επόμενων μηνών, πριν να είναι πολύ αργά.

Κύριε Υπουργέ, σε μία από τις πιο κρίσιμες στιγμές για τον αγρότη, τον γεωργό, τον κτηνοτρόφο, τον αλιέα, αντί να δώσετε απαντήσεις σε δεκάδες εκκρεμείς ερωτήσεις, αντί να νομοθετήσετε, εφόσον το θέλετε με δημιουργικό τρόπο, εισάγοντας έκτακτες, επείγουσες μεταρρυθμίσεις, που τόσο έχει ανάγκη αυτή τη στιγμή ο αγρότης, φέρατε ένα νομοσχέδιο, το οποίο, ουσιαστικά, δεν έχει καμία υπεραξία. Άλλη μία, λοιπόν, χαμένη ευκαιρία για πραγματική αναπτυξιακή ώθηση, για αυθεντική καινοτομία, για μεταρρυθμίσεις στον πρωτογενή τομέα. Πρόκειται για τους άξονες, τους οποίους έχουμε καταθέσει πάμπολλες φορές ως Κίνημα Αλλαγής και τους οποίους υποστηρίζουμε, ότι πρέπει να κινηθεί ο αγροδιατροφικός τομέας της χώρας και το υποστηρίζουμε με συγκεκριμένο πρόγραμμα, με σαφείς θέσεις, τις οποίες συγκροτούμε ύστερα από τις ανάγκες και τις συνθήκες της εποχής. Μάς δίνετε, λοιπόν, η ευκαιρία και σήμερα, αλλά και τις επόμενες μέρες, να έχουμε μία παραγωγική κουβέντα για τον αγροτικό τομέα και να μην μείνουμε στην κατάθεση ενός ακόμα διεκπεραιωτικού νομοσχεδίου.

Εν κατακλείδι, με το παρόν νομοσχέδιο ενισχύεται, για ακόμη μία φορά, η άποψη που έχουμε για την κυβερνητική πολιτική για τον αγροδιατροφικό τομέα, δηλαδή, ότι απουσιάζει η συνολική στρατηγική επένδυσης στον πρωτογενή τομέα της χώρας. Το επισημάναμε με κάθε τρόπο από την πρώτη στιγμή που βρισκόμαστε εδώ.

Ως προς τη θέση μας, επί της αρχής του νομοσχεδίου, κυρίες και κύριοι συνάδελφοι, θα επιφυλαχθούμε, προκειμένου να υπάρξει και η συζήτηση, κατ’ άρθρον, και να τοποθετηθούν και οι φορείς. Ευχαριστώ πάρα πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Όλα τα νομοσχέδια που φέρνει η Κυβέρνηση της Νέας Δημοκρατίας και αφορούν στους διάφορους κλάδους της οικονομίας, περιέχουν τις λέξεις «κλειδιά», πρώτον, «βελτίωση του επιχειρηματικού περιβάλλοντος» και δεύτερον, «απλούστευση διαδικασιών ίδρυσης και λειτουργίας επιχειρήσεων». Βέβαια, συνοδεύονται με συγκεκριμένα μέτρα και παροχές, προκειμένου να επιτευχθεί ο αντιλαϊκός στόχος σας που είναι προφανής: η συγκέντρωση και συγκεντροποίηση στους επιχειρηματικούς ομίλους, σε βάρος των μικροεπαγγελματιών βιοπαλαιστών, δηλαδή, των λαϊκών στρωμάτων. Είσαστε, λοιπόν, στους επιχειρηματικούς ομίλους απλόχεροι στην παροχή δημόσιας περιουσίας, ένταξης σε αναπτυξιακούς νόμους. Απολαμβάνουν τους περισσότερους κοινοτικούς πόρους, πλήθος φοροαπαλλαγών και πολλές άλλες διευκολύνσεις. Ακόμη και από τη μοιρασιά για τις επιπτώσεις από τον κορονοϊό πήραν τη μερίδα του «λέοντος» οι επιχειρηματίες και βέβαια και πολλά άλλα προνόμια, που μειώνουν το εργασιακό κόστος και «χτυπούν» δικαιώματα των εργαζομένων.

Το ίδιο ισχύει και με αυτό το νομοσχέδιο. Δεν αφορά τους μικρομεσαίους αγρότες, γιατί δεν λύνει κανένα από τα προβλήματα που τους βασανίζουν και είναι απόρροια της πολιτικής της ΚΑΠ της Ευρωπαϊκής Ένωσης, αλλά και των ελληνικών κυβερνήσεων. Ήδη, από το πρώτο άρθρο διευκολύνετε τους επιχειρηματικούς ομίλους στις ιχθυοκαλλιέργειες. Με τον κορονοϊό τους δώσατε τα περισσότερα, αλλά συνεχίζετε, όμως, και με το παρόν νομοσχέδιο. Είναι γνωστό ότι αυτός ο κλάδος μονοπωλείται. Από το πρώτο, λοιπόν, άρθρο, ο έλεγχος της υδατοκαλλιέργειας είναι αποδυναμωμένος και φτάνει σε σημείο που να μην γίνεται και καθόλου επιτόπια επιθεώρηση, καθώς η άδεια χορηγείται αυτόματα σε περίπτωση, που για οποιοδήποτε λόγο η υπηρεσία δεν μπορεί να ελέγξει εντός πενήντα ημερών από τότε που κατατέθηκε η αίτηση. Και είναι γνωστές οι μεγάλες ελλείψεις σε προσωπικό και ειδικά σε ιχθυολόγους. Δεν κάνετε, λοιπόν, ως Κυβέρνηση καμία απλούστευση διαδικασιών σε λαϊκά προβλήματα. Για παράδειγμα, πολύ μεγάλο ποσοστό ανθρώπων που είναι να βγουν σε σύνταξη βασανίζονται μέχρι να την πάρουν, μπορεί να περάσουν και δύο χρόνια. Εκεί γιατί δεν κάνετε απλούστευση διαδικασιών, όπως και όταν είναι να πάρει ο αγρότης τις αποζημιώσεις του και από τα ΠΣΕΑ για ζημιές στις γεωργικές εκμεταλλεύσεις ή για απώλεια παραγωγής;

Στις 10 Ιουλίου, δηλαδή, περίπου πριν από δέκα ημέρες, δόθηκαν από τον ΕΛΓΑ σε 7.000, περίπου, δικαιούχους παραγωγούς οι αποζημιώσεις για το ετήσιο 2016, για τις πυρκαγιές 2016, για το ετήσιο 2017 και για τις πυρκαγιές του 2017. Ήδη, οι χρονιές που βάζετε στον τίτλο δείχνουν πόσα χρόνια έχουν μεσολαβήσει από την καταστροφή και αυτά είναι «κουτσουρεμένα», αλλά και από τις επιπτώσεις για τον κορονοϊό.

Βγάλατε μερικά «ψίχουλα» για τους κτηνοτρόφους. Γιατί τα δίνετε από τον Σεπτέμβρη και δεν τα δίνετε τώρα; Τώρα τα χρειάζονται για προμήθεια ζωοτροφών γιατί είναι πιο φτηνές. Εκεί, απλουστεύσεις διαδικασιών δεν βλέπω.

Τα μέτρα απλοποίησης της άδειας, γιατί τα παίρνετε μόνο για την υδατοκαλλιέργεια και όχι συνολικά για την αλιεία, δηλαδή, και την παραδοσιακή αλιεία; Τα μονοπώλια αξιοποίησαν τα πλεονεκτήματα της μεγάλης ακτογραμμής της Ελλάδας και της προστασίας μεγάλου μέρους της από τον κυματισμό, με κρατική ενίσχυση που τους παραχωρήσατε, βέβαια, και με υδάτινους πόρους, σε βάρος άλλων οικονομικών κλάδων, εστίασης ή τουρισμού. Γι’ αυτό και πολλές φορές βλέπουμε αυτή την αντιδικία να υπάρχει. Είναι χαρακτηριστικό, ότι το 2018, το 65% της εγχώριας παραγωγής αλιευτικών προϊόντων προερχόταν από την υδατοκαλλιέργεια και, μόλις, το 35% από την αλιεία. Εξάλλου, το 70% της παραγωγής της υδατοκαλλιέργειας εξάγεται, όπως είπε και ο Εισηγητής της Πλειοψηφίας. Όμως, το 98% πάει σε χώρες εντός της Ευρωπαϊκής Ένωσης, με κύριες αγορές την Ιταλία, τη Γαλλία και την Ισπανία, που αν και είναι μεσογειακές, δεν διαθέτουν τα φυσικά πλεονεκτήματα της Ελλάδας και η παραγωγή της θαλάσσιας ιχθυοκαλλιέργειας είναι μικρή για τις ανάγκες τους.

Μάλιστα, τα βασικά παραγόμενα είδη -μιλάω για την τσιπούρα και το λαβράκι- αντιπροσωπεύουν το 80% του συνολικού όγκου και πάνω από το 95% της συνολικής αξίας της παραγωγής υδατοκαλλιέργειας. Σε αυτά τα δύο είδη, το 50% της παραγωγής συγκεντρώνεται σε ένα μονοπώλιο ισπανικών συμφερόντων, -δεν λέω άλλες γνωστές συγχωνεύσεις ομίλων-, ενώ το 17% της παραγωγής ελέγχεται από έναν άλλο όμιλο ελληνικών συμφερόντων με έδρα το Λουξεμβούργο. Βλέπετε, διαλέγουν και την έδρα τους για να έχουνε και άλλες φοροαπαλλαγές. Εσείς, όμως, τους τροφοδοτείτε και με χρήμα και με πολλές άλλες διευκολύνσεις.

Εάν θέλουμε να δούμε τον διατροφικό τομέα στην Ελλάδα, το ψάρι εξακολουθεί να είναι είδος πολυτελείας, παρά τις εγχώριες παραγωγικές δυνατότητες που είναι πολύ μεγάλες. Όμως, η κατεύθυνση και ο προσανατολισμός τους δεν είναι με κριτήριο την ικανοποίηση των λαϊκών αναγκών, αλλά την κερδοφορία, που σε αυτόν τον κλάδο είναι πολύ μεγάλη. Η Ελλάδα, την ίδια ώρα, χαρακτηρίζεται από την πολλή χαμηλότερη, κατά κεφαλήν, κατανάλωση ψαριών, σε σχέση με τον ευρωπαϊκό μέσο όρο. Αυτές είναι, όμως, οι καπιταλιστικές σχέσεις παραγωγής, που εγγυώνται το κέρδος των επιχειρηματικών ομίλων και όχι τον διατροφικό τομέα των λαϊκών στρωμάτων. Η όλη ανάπτυξη, δηλαδή, αυτού του τομέα είναι σε βάρος των λαϊκών αναγκών.

Βεβαίως, αυτά εσάς δε σας απασχολούν, αλλά ούτε και τα άλλα Κόμματα. Για άλλα ενδιαφερόσαστε, όπως για τα επιχειρηματικά κέρδη. Γι’ αυτό και εσείς από το πρώτο άρθρο ενδιαφερόσαστε και προωθείτε την απλούστευση αδειών και άλλων πρόσθετων διευκολύνσεων στους ομίλους.

Συνολικά, λοιπόν, το νομοσχέδιο αυτό, δεν έχει ενιαίο χαρακτήρα. Αποτελείται από διαφορετικά άρθρα με διαφορετικό αντικείμενο που μερικά λύνουν υπηρεσιακές ανάγκες, όπως το άρθρο 8, που «σέρνονταν», χρόνια τώρα, εντάλματα πληρωμών που δεν πληρώνονταν. Ευτυχώς, από αυτό το άρθρο αποσύρατε την παράγραφο εκείνη, που, δίκαια, είχε ξεσηκώσει όλες τις φιλοζωικές οργανώσεις, που αντί για προστασία των αδέσποτων ζώων, προωθούσατε την εξορία και τον εγκλεισμό τους σε ακατάλληλους χώρους. Βέβαια, οι φιλοζωικές οργανώσεις ζητούν και την απόσυρση του άρθρου 3 και έχουν σωστές παρατηρήσεις και για το άρθρο 14. Φαντάζομαι αύριο να τους ακούσουμε.

Υπάρχουν και δύο άρθρα για τον ΕΛΓΑ, που καμία σχέση δεν έχουν με τα οξυμένα προβλήματα των αγροτών. Γιατί το λέω αυτό; Στις αρχές αυτού του μήνα είχαν κινητοποιήσεις, γιατί είχαν πολύ μεγάλες καταστροφές, μέσα στο κατακαλόκαιρο, σε δεκάδες χιλιάδες στρέμματα καλλιεργειών από το χαλάζι και άλλα καιρικά φαινόμενα. Βεβαίως, από τα κύρια αιτήματα ήταν η άμεση καταβολή του υπολοίπου 35% για τις ζημιές του 2019 και να σταματήσει η τόσο αργοπορημένη αποζημίωση των δικαιούχων, αφού είναι χρήματα των αγροτών και τα έχουν προπληρώσει. Μάλιστα, καταλογίζονται ευθύνες σε όλες τις κυβερνήσεις για τον αναχρονιστικό κανονισμό του ΕΛΓΑ.

Επίσης, επεσήμαναν τις μεγάλες καθυστερήσεις στις εκτιμήσεις και στις αποζημιώσεις που φτάνουν και τους 16 μήνες, ενώ τα έσοδα του ΕΛΓΑ στηρίζονται, αποκλειστικά, στις ασφαλιστικές εισφορές αγροτών και κτηνοτρόφων, με τις οποίες καλύπτονται και πάγια λειτουργικά έξοδα του ΕΛΓΑ, αφού οι κυβερνήσεις από το 2011, δηλαδή, όλες οι Κυβερνήσεις της τελευταίας δεκαετίας, δεν δίνουν τη συμμετοχή τους. Και τι κάνει ο ΕΛΓΑ; Ζημιογόνες αιτίες που καλύπτονται από τον κανονισμό με διάφορες προφάσεις δεν τις δέχεται, ώστε να μην αποζημιώνει, καθώς τα χρήματα δεν φτάνουν. Βέβαια, τέτοια προβλήματα το παρόν νομοσχέδιο δεν τα λύνει, γιατί άλλα είναι τα σχέδια για τον ΕΛΓΑ: η ιδιωτικοποίησή του, όπως κάνετε και με τον τρίτο «πυλώνα» ασφάλισης που προώθησε η Κυβέρνηση ΣΥΡΙΖΑ με τον νόμο Κατρούγκαλου που συνεχίζετε και εσείς. Έτσι γίνεται, οι ιδιωτικοποιήσεις έχουν συνέχεια.

Όμως, δεν θα μπορούσα να μην σχολιάσω το άρθρο 6, που φροντίζετε να δοθούν, αναδρομικά από το 2017, αυξημένες αποδοχές στον διοριζόμενο Αναπληρωτή Γενικό Διευθυντή της Αγροτικής Έρευνας στον ΕΛΓΟ – «ΔΗΜΗΤΡΑ». Ταυτόχρονα, παίρνετε πίσω από τους εργαζόμενους, ό,τι κέρδισαν δικαστικά, νομοθετώντας μάλιστα τις 120 δόσεις, αφού πρώτα κάνατε ό,τι μπορούσατε για να ακυρωθεί η απόφαση του Πρωτοβάθμιου Δικαστηρίου.

Ωστόσο, θέλω να θυμίσω τα δεκάδες εκατομμύρια ευρώ κρατικές ενισχύσεις, μέσω του ΕΛΓΑ, που δόθηκαν σε ΠΑΣΕΓΕΣ, ΓΕΣΑΣΕ, ΣΥΔΑΣΕ. Δεν έγινε καμία νομοθετική ρύθμιση γι’ αυτούς. Μάλιστα, το 2017, πραγματοποιήθηκε και μία εκταμίευση, ύψους 1,8 εκατομμύρια ευρώ από τον ΕΛΓΑ για επιχορήγηση της ΠΑΣΕΓΕΣ. Αυτά τα θεωρείτε «περασμένα ξεχασμένα» και δεν υπάρχει καμία αυτόματη διαδικασία επιστροφής. Μην παρεξηγείστε, γιατί έχετε και εσείς ευθύνη , κύριοι του ΣΥΡΙΖΑ.

**ΣΤΑΥΡΟΣ ΑΡΑΧΩΒΙΤΗΣ:** Κύριε Πρόεδρε, δεν θέλω να διακόψω τη συνάδελφο, αλλά όταν έχουμε δικαστική Απόφαση τον Γενάρη του 2020 που «καθαρίζει» το θέμα, δεν μπορώ να καταλάβω τη σκοπιμότητα να επανέρχεται.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Δεν παύει μία τέτοια απόφαση να είναι «ρουσφετολογική» από την αρχή της και στις τρεις τριτοβάθμιες, οι οποίες έχουν εξαφανιστεί και ποτέ δεν εξυπηρέτησαν συμφέροντα αγροτών, αλλά μόνο «ρουσφέτια» πολιτικών.

Εκφράζονται πολλά παράπονα, ότι δεν δέχεστε αντιπροσώπους αγροτών. Εγώ ζητάω να δεχθείτε και να συζητήσετε τα προβλήματά τους. Συγκεκριμένα, υπάρχει η Ομοσπονδία Αγροτικών Συλλόγων Φθιώτιδας, που έχει καταθέσει υπόμνημα με τα αιτήματά της, γιατί θέλει να τα συζητήσει, είναι τοπικά, της περιοχής της. Σας παρακαλώ πολύ, να τη δεχτείτε και να της ορίσετε ραντεβού.

Στην κατ’ άρθρον συζήτηση θα πούμε και πιο ειδικά. Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Πριν δώσω τον λόγο στον επόμενο Ειδικό Αγορητή, να κάνω μία ενημέρωση για τους φορείς που προτάθηκαν από όλους τους συναδέλφους.

Έχουμε συνολικά 18 φορείς. Είναι ο Σύνδεσμος Ελληνικής Κτηνοτροφίας, η Πανελλήνια Ένωση Κτηνοτρόφων, το Γεωτεχνικό Επιμελητήριο Ελλάδος, η ΠΟΓΕΔΥ, ο Κτηνιατρικός Σύλλογος Ελλάδος, η Πανελλήνια Φιλοζωική Ομοσπονδία, η Συνομοσπονδία Ζωοφιλικών Σωματείων, ο Πανελλήνιος Σύλλογος Προστασίας Ιπποειδών, η Ελληνική Οργάνωση Παραγωγών Υδατοκαλλιεργειών, η Πανελλήνια Ένωση Μικρομεσαίων Ιχθυοκαλλιεργητών, η Πανελλήνια Φιλοζωική και Περιβαλλοντική Ομοσπονδία, το Ελληνικό Δίκτυο «Φίλοι της Φύσης», ο Κτηνοτροφικός Σύλλογος Περιφέρειας Αττικής, ο Σύλλογος Εργαζομένων ΕΛΓΟ – «ΔΗΜΗΤΡΑ», ο Σύλλογος Ερευνητών ΕΛΓΟ – «ΔΗΜΗΤΡΑ», η ΝΕΑ ΠΑΣΕΓΕΣ, ο Σύλλογος Κτηνοτρόφων Ανατολικής Μακεδονίας - Θράκης και η Κυνηγετική Συνομοσπονδία Ελλάδος.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κυρίες και κύριοι συνάδελφοι, ένα μήνα μετά το νομοσχέδιο για «την αναβάθμιση και τον εκσυγχρονισμό του αγροτικού τομέα», εννοώ τον ν. 4691/2020, που ονομάστηκε «ερανιστικό» από ορισμένα μέσα μαζικής ενημέρωσης, εμείς χρησιμοποιήσαμε τον όρο «συνονθύλευμα», επειδή εμπεριείχε διάφορες διατάξεις, χωρίς μία κεντρική ιδέα ως όφειλε για κάτι τόσο σημαντικό σήμερα όπως ο πρωτογενής τομέας, κατατίθεται άλλο ένα, που αφορά στην απλούστευση δραστηριοτήτων, ακριβώς όπως αναφέρει, ξανά ως συνονθύλευμα διάσπαρτων διατάξεων. Απ’ ό,τι κατάλαβα υπάρχει ομοφωνία με όλους τους υπόλοιπους Εισηγητές. Η απορία μας, εν προκειμένω, είναι γιατί δεν κατατέθηκαν και τα δύο μαζί σε ένα, αν και υποθέτουμε πώς πρόκειται για αλλεπάλληλα αιτήματα της αγοράς, των εκλογικών πελατών, δηλαδή, της Νέας Δημοκρατίας.

Προφανώς, ο σκοπός μας δεν είναι να θίξουμε το Υπουργείο, αλλά να μην ασχολούμαστε συνεχώς με τα ίδια πράγματα, σημειώνοντας πως, εκτός των δύο αυτών σχεδίων νόμου, καταθέσατε ένα, επιπλέον, για τους Συνεταιρισμούς, κυρίως για τη μείωση των φορολογικών συντελεστών τους, κάτι που ήταν στις συστάσεις της diaNEOsis και στο πρόγραμμα της Νέας Δημοκρατίας. Ίσως, η μοναδική πρακτική πρότασή του. Εκτός αυτού, στο πρόγραμμα της Νέας Δημοκρατίας υπήρχε μία γενική πολιτική υπόσχεση, σχετικά με την παραγωγή 15 - 20 δις ευρώ Α.Ε.Π. από τον πρωτογενή τομέα, χωρίς να υπάρχει καμία λεπτομερής αναφορά, ως όφειλε, στον τρόπο επίτευξής τους, σε πλήρη αντίθεση με το δικό μας πρόγραμμα. Άλλα μέτρα που αναφέρονταν στο 20σέλιδο, ήταν η συνήθης αξιοποίηση των ευρωπαϊκών ενισχύσεων της ΚΑΠ, που, ίσως, θα μειωθεί, ίσως, δεν θα μειωθεί, λόγω του COVID - 19, αν και ο πρωτογενής τομέας δεν στηρίζεται εκεί ούτε κατά διάνοια, όπως ο τουρισμός.

Επίσης, ο έλεγχος των παράνομων ελληνοποιήσεων, όπου ψηφίστηκαν μεν, αυστηρότερες ποινές, αλλά το θέμα είναι ο έλεγχος της αγοράς και η εφαρμογή τους, καθώς και η χρησιμοποίηση των αναξιοποίητα γαιών του κράτους της ΕΛΓΟ και της ΑΤΕ, χωρίς να γίνει, απολύτως, τίποτα μέχρι σήμερα. Δυστυχώς δε, η αναξιοποίητη Ελληνική Βιομηχανία Ζάχαρης και οι καλλιεργητές παραμένουν, ακόμη, σε αβεβαιότητα.

Ο πρωτογενής τομέας είναι, εξαιρετικά, σημαντικός, σε ότι αφορά στην ανάκαμψη της οικονομίας, που προϋποθέτει την αλλαγή του αποτυχημένου οικονομικού μας μοντέλου, ενώ μας δίνεται, ίσως, μία μεγάλη ευκαιρία λόγω της επιδημίας, που επιτρέπει παραχωρήσεις εκ μέρους της Ευρωπαϊκής Ένωσης. Δυστυχώς, όμως, στον ένα χρόνο της διακυβέρνησης της Νέας Δημοκρατίας δεν έχει επιτευχθεί, απολύτως, τίποτα, χωρίς να έχουμε καμία διάθεση κομματικής κριτικής, αλλά μόνο λόγω του ενδιαφέροντός μας για την Ελλάδα.

Ειδικά θέματα, όπως η αύξηση της κατανάλωσης ελληνικών προϊόντων από τις τουριστικές μας επιχειρήσεις με την παροχή κινήτρων, η ανάγκη δημιουργίας μιας τράπεζας σπόρων -το έχουμε πει πάρα πολλές φορές υπάρχει άμεση ανάγκη-, η στήριξη των ιχθυοκαλλιεργειών σε ακριτικά νησιά και βραχονησίδες, που θα βοηθήσουν και εθνικά τη χώρα όσον αφορά την ΑΟΖ, η ανακήρυξη αλιευτικών ζωνών, για να μην ψαρεύουν οι πάντες στα ελληνικά χωρικά ύδατα -τελευταία οι Τούρκοι εκμεταλλευόμενοι το τεράστιο λάθος μας με την Ιταλία-, η προώθηση της γεωργίας ακριβείας, οι νέες εφαρμογές για τα θερμοκήπια που έχουμε τεράστιες ελλείψεις και τόσα πολλά άλλα, είναι αναγκαίο να προχωρήσουν.

Εμείς, πάντως, στο πρόγραμμά μας για την αντιμετώπιση των συνεπειών της επιδημίας, το οποίο κοστολογήσαμε στα 11,5 δισ. ευρώ, σε ότι αφορά στα δημοσιονομικά μέτρα που θα έπρεπε να ληφθούν αμέσως, προτείναμε τη στήριξη του αγροτικού τομέα με 1 δισ. ευρώ και όχι μόνο με 150 εκατομμύρια που έδωσε η Νέα Δημοκρατία, όταν την ίδια στιγμή δρομολογούσε voucher των 200 εκατομμυρίων ή τώρα 100 εκατομμύρια ευρώ για την εισαγωγή ηλεκτροκίνητων από τη Γερμανία, χωρίς, καν, να υπάρχει δίκτυο φορτιστών.

Δεν είναι δυνατόν πια, να καλύπτουμε τα τεράστια εμπορικά μας ελλείμματα από τον Τουρισμό, όταν άλλες χώρες, όπως η Ολλανδία με εξαγωγές αγροτικών προϊόντων, πάνω από 100 δισ. ευρώ ετησίως, οφείλει στον γεωργικό της τομέα το 50% των μεγάλων πλεονασμάτων της, της τάξης του 10% του Α.Ε.Π. της, όταν το ΑΕΠ της ήταν το 2019, 900 δις δολάρια. Δεν επιτρέπεται να μην γνωρίζουμε τη διαφορά της γεωργικής παραγωγής με το γεωργικό εισόδημα, όπως ο Υφυπουργός σε μία ανάλογη Ολομέλεια της Βουλής. Μάς έκανε τεράστια εντύπωση. Ούτε φυσικά να έχουμε τόσο μικρή στρεμματική απόδοση σε ποσά. Ειδικά δε, στο κρέας εξαρτόμαστε, απόλυτα από τις εισαγωγές, για να μην αναφέρουμε το χάος με τις εισαγωγές φθηνού γάλατος, ακόμη, και από τη Γερμανία.

Τέλος, πρέπει να συνειδητοποιήσουμε πως ειδικά ο πρωτογενής τομέας απαιτεί κεντρική κατεύθυνση και μεθόδους, όπως αυτές που χρησιμοποιεί η Ολλανδία, το Ισραήλ ή η Ισπανία. Η Ισπανία, για παράδειγμα, επιβάλλει στους αγρότες την καλλιέργεια διαφόρων προϊόντων, όχι μεγαλύτερη από αυτή που μπορεί να πουλήσει και να εξάγει, προφανώς, για να μην «καταρρέουν» οι τιμές, με αποτέλεσμα να φτωχοποιούνται οι αγρότες μας και να εγκαταλείπουν, τελικά, τα κτήματά τους.

Το σημερινό νομοσχέδιο τώρα περιλαμβάνει τα εξής: Πρώτον, την απλούστευση δραστηριοτήτων, σε ότι αφορά ιχθυοκαλλιέργειες, κτηνοτροφικές μονάδες και ζώα συντροφιάς. Το βασικό θέμα, λοιπόν, καταλαμβάνει μόνο 4 από τα 20 άρθρα ή το 20%, αν και είναι πιο μεγάλα σε μέγεθος.

Δεύτερον, υπάρχει μία μεγάλη ποικιλία άρθρων για ζωοκλοπές, για αγριογούρουνα, για κατοικίδια και για εισφορές στο γάλα, μέχρι την απαγόρευση χρήσης ζώων για θεάματα και άλλα αποκρουστικά, που ειλικρινά δεν γνωρίζαμε πώς συμβαίνουν στην Πατρίδα μας, καθώς, επίσης, τελικές διατάξεις. Ειδικά σε ότι αφορά στις διατάξεις, που δίνουν το όνομα στο νομοσχέδιο, οφείλουμε να τονίσουμε πως δεν πρόκειται για απλοποιήσεις. Οι άνθρωποι της αγοράς που ρωτήσαμε -πάντοτε το κάνουμε- οι οποίοι είναι πράξης και όχι των γραφείων, είχαν πολύ μεγαλύτερες προσδοκίες, περίμεναν πολύ περισσότερα.

Για παράδειγμα, το πρόβλημα των ιχθυοκαλλιεργειών δεν είναι η διευκόλυνση της δημιουργίας τους, αλλά η Τουρκία η οποία ψαρεύει στα δικά μας θαλάσσια ύδατα, παράγει με χαμηλότερο κόστος, συχνά χωρίς τις προδιαγραφές της Ευρωπαϊκής Ένωσης και εξάγει αδασμολόγητα, ακόμη και στην Ελλάδα. Έτσι, δεν έχουμε χάσει μόνο την «πρωτοκαθεδρία» στις εξαγωγές, όπου στο παρελθόν διαθέταμε ισχυρές εταιρείες, αλλά, επιπλέον, εισάγουμε, γεγονός που αποτελεί το νούμερο ένα πρόβλημα μας ειδικά στο συγκεκριμένο τομέα.

Θα σας καταθέσουμε τα προβλήματα του κλάδου των υδατοκαλλιεργειών και της αλιείας, καθώς, επίσης, τις δικές μας προτάσεις. Περίπου, οκτώ σελίδες έχουμε αναρτήσει στην ιστοσελίδα της «Ελληνικής Λύσης» ένα χρόνο πριν, χωρίς να τις αναφέρουμε εδώ αναλυτικά καταναλώνοντας τον χρόνο της Επιτροπής, με τη θερμή παράκληση να τις μελετήσετε. Ο σκοπός, άλλωστε, της παρουσίας μας στη Βουλή, ειδικά στις Επιτροπές, δεν είναι, απλά, να επικρίνουμε την Κυβέρνηση, αλλά να βοηθάμε εποικοδομητικά, γνωρίζοντας τις δυσκολίες αυτών που καλούνται να προβούν σε πράξεις.

Σε κάθε περίπτωση, εξάγουμε 118.000 τόνους ψάρια ενώ η Τουρκία 154.000 τόνους όταν, μόλις το 2010, εξήγαμε 137.000 τόνους και η Τουρκία, μόλις, 68.000 τόνους. Σε ποσά οι εξαγωγές ψαριών της Τουρκίας έχουν ξεπεράσει το ένα δισεκατομμύριο δολάρια, εκ των οποίων το 60% στην Ευρωπαϊκή Ένωση, συμπεριλαμβανομένης και της Ελλάδας, ενώ δεν αποκλείεται ελληνικά εστιατόρια να σερβίρουν σήμερα, τόσο εδώ, όσο και στο εξωτερικό, τουρκική τσιπούρα. Πρόκειται, επομένως, για «κατάντημα» που πρέπει να διορθωθεί αμέσως. Αυτά οφείλουν να μάς ενδιαφέρουν και όχι οι διευκολύνσεις.

Υπενθυμίζουμε πώς στο Χρηματιστήριο, υπήρχαν το 2008 οκτώ μεγάλες εταιρείες ιχθυοκαλλιεργειών με κεφαλαιοποίηση 353 εκατομμύρια ευρώ, ενώ σχεδίαζαν τότε να εισέλθουν, ακόμη, έξι εταιρείες. Σήμερα, μόνο οι τρεις μεγαλύτερες έχουν «κόκκινα» δάνεια στις τράπεζες, περί τα 600 εκατομμύρια ευρώ, ενώ έχουν αναδιαρθρωθεί και χρεοκοπήσει με τους παλαιούς μετόχους να έχουν αποχωρήσει. Επομένως, εάν γίνουν περισσότερες, μέσω των διευκολύνσεων που εισάγετε στο νομοσχέδιο, χωρίς να λυθούν τα προβλήματα, απλά, θα υπάρξουν, ακόμη, πιο πολλές προβληματικές, κάτι που, προφανώς, δεν θέλει κανένας, ούτε και εσείς.

Σχετικά ανάλογες καταστάσεις βιώνει και η κτηνοτροφία, όπου θα έπρεπε να επιβαρύνεται, τουλάχιστον, με χαμηλότερο Φ.Π.Α., όπως έχουμε προτείνει, ειδικά σε ότι αφορά στις παραμεθόριες περιοχές. Ευτυχώς, πάντως που σταμάτησε το τέλος επιτηδεύματος, σε ότι αφορά στους γεωργούς και τους κτηνοτρόφους. Σε σχέση με το γάλα, για το οποίο γνωρίζουμε τον αγώνα του Υπουργείου και φυσικά τον στηρίζουμε, εάν δεν καταστεί υποχρεωτική η αναγραφή της χώρας προέλευσής του, όπου ο νέος νόμος για το παρεμπόριο του Υπουργείου Ανάπτυξης δεν το επιβάλει -υπενθυμίζουμε ότι στις Ηνωμένες Πολιτείες είναι υποχρεωτικό να αναφέρεται η χώρα προέλευσης- δεν θα πετύχουμε, απολύτως, τίποτα.

Το γεγονός αυτό είναι ένα γενικότερο θέμα για τα διάφορα τρόφιμα που εμφανίζονται ως «ελληνικά» στο εξωτερικό, τονίζοντας πως η πώληση της ισλανδικής «φέτας» σταμάτησε μετά από δικές μας ενέργειες στην Ευρωβουλή. Αγωνιστήκαμε, το προσπαθήσαμε και το πετύχαμε, έστω με έναν μόνο Ευρωβουλευτή. Είναι αυτονόητο πάντως, πώς όλα αυτά είναι ευθύνη της Κυβέρνησης, αφού οι μικροί παραγωγοί δεν μπορούν να προστατευτούν μόνοι τους στο εξωτερικό.

Θα κλείσουμε με το θέμα των κατοικίδιων ζώων, όπου με το σχέδιο νόμου «υιοθετούνται» αυτά που υπάρχουν, εδώ και πολλά χρόνια τώρα, στο εξωτερικό, κάτι που, ασφαλώς, είναι θετικό, σίγουρα, όμως, όχι θέμα ενός αναπτυξιακού νομοσχεδίου, αλλά μιας απλής τροπολογίας που θα έπρεπε να είχε κατατεθεί πολύ καιρό πριν.

Ενδιαφέρον πάντως, μάς προξένησαν οι διατάξεις για τα αδέσποτα, οι οποίες συγκέντρωσαν 370 σχόλια στη διαβούλευση, τεκμηριώνοντας τις ευαισθησίες των Ελλήνων, ειδικά σε αυτό τον τομέα. Διατάξεις, όμως, που δεν είναι δυνατόν να αφορούν ένα αναπτυξιακό νομοσχέδιο για τον αγροτικό μας τομέα. Επίσης, μάς προξένησαν εντύπωση οι διατάξεις που αφορούν τα αγριογούρουνα της Εκάλης και της Πολιτείας, όπου θα αναφερθούμε αναλυτικά όπως και στα υπόλοιπα στη συζήτηση, επί των άρθρων.

Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):**

Στο σημείο αυτό ο Αντιπρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Δούνια Παναγιώτα (Νόνη), Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Βρυζίδου Παρασκευή, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Λοβέρδος Ιωάννης-Μιχαήλ, Ράπτη Ελένη, Σενετάκης Μάξιμος, Μπίζιου Στεργιανή (Στέλλα), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Τελιγιορίδου Ολυμπία, Πέρκα Θεοπίστη (Πέτη), Σαντορινιός Νεκτάριος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Συντυχάκης Εμμανουήλ, Μανωλάκου Διαμάντω, Κομνηνάκα Μαρία, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Μπακαδήμα Φωτεινή.

Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Σας ευχαριστώ πολύ κύριε Πρόεδρε.

Κυρία Υπουργέ, κυρίες και κύριοι συνάδελφοι, το νομοσχέδιο που εισάγει το Υπουργείο Αγροτικής Ανάπτυξης με θέμα «Απλούστευση Πλαισίου Άσκησης Οικονομικών Δραστηριοτήτων Αρμοδιότητας του Υπουργείου Αγροτικής Ανάπτυξης και Τροφίμων και άλλες διατάξεις», είναι ένα νομοσχέδιο που σύμφωνα με την αιτιολογική έκθεση στοχεύει στην απλούστευση των διαδικασιών ίδρυσης και λειτουργίας μονάδων υδατοκαλλιέργειας, κτηνιατρείων, κτηνιατρικών κλινικών, εκτροφείων ζώων συντροφιάς και κτηνοτροφικών εγκαταστάσεων. Να θυμίσουμε ότι πρόκειται για το τρίτο νομοσχέδιο αρμοδιότητας του Υπουργείου Αγροτικής Ανάπτυξης, με τα προηγούμενα να έχουν ως θέμα την αναβάθμιση του αγροτικού τομέα και τους αγροτικούς συνεταιρισμούς.

Το συγκεκριμένο περιλαμβάνει 21 άρθρα και κατατέθηκε στη Βουλή για να εισαχθεί σε διαδικασία συζήτησης και ψήφισης, μία μέρα, μόλις, αφότου ολοκληρώθηκε η δημόσια διαβούλευση, η οποία κράτησε δύο εβδομάδες και συγκέντρωσε 555 σχόλια. Μία διαβούλευση που, ευτυχώς, οδήγησε στην απόσυρση του παλαιού άρθρου 8, για τα καταφύγια αδέσποτων ζώων και τη μεταφορά τους σε απομακρυσμένες περιοχές μετά τη μαζική αντίδραση φιλοζωικών οργανώσεων.

Πρόκειται για ένα, σχετικά, μικρό νομοσχέδιο, μικρό για τα δεδομένα της Κυβέρνησης που μάς έχει συνηθίσει, όλους αυτούς τους 12 μήνες, σε νόμους που αφορούν την επιτάχυνση διαδικασιών με πολυνομοσχέδια «οδοστρωτήρες». Έχουμε, λοιπόν, έναν νόμο που αγγίζει και προσπαθεί να ρυθμίσει σύνθετα ζητήματα, που αφορούν, μεταξύ άλλων, στη λειτουργία πολλών και διαφορετικών μονάδων εκτροφής ζώων. Επομένως, σχετίζεται ταυτόχρονα, με την οικονομία, τη διαχείριση του φυσικού περιβάλλοντος, αλλά και τα δικαιώματα των ζώων. Το γεγονός ότι κατατέθηκε, αμέσως μετά την ολοκλήρωση της διαβούλευσης, θεωρούμε πως, δυστυχώς, επιβεβαιώνει την τακτική της Κυβέρνησης να αντιλαμβάνεται το σχέδιο της διαβούλευσης ως ένα άχρηστο στάδιο, το οποίο δεν λαμβάνει καθόλου σοβαρά υπόψη της.

Το ίδιο, δυστυχώς, ισχύει και για την κατάθεση τέτοιων σοβαρών νομοσχεδίων, που αλλάζουν σημαντικά το πλαίσιο λειτουργίας μιας σειράς οικονομικών δραστηριοτήτων, εν μέσω θερινής περιόδου, και σε τόσο σύντομο χρονικό διάστημα, με αρκετά, εξίσου, σοβαρά νομοσχέδια να είναι σε διαδικασία συζήτησης και ψήφισης και στην παρούσα, αλλά και σε άλλες Επιτροπές, γεγονός που δημιουργεί σε όλους μας την εντύπωση πώς η Κυβέρνηση τρέχει να προλάβει να ολοκληρώσει τη νομοθέτησή τους, πριν το ολιγοήμερο κλείσιμο της Βουλής τον Αύγουστο. Ειλικρινά αναρωτιόμαστε -δεν θα λάβουμε απάντηση, ρητορικά αναρωτιόμαστε- για τον λόγο πίσω από αυτή τη βιασύνη, την επίσπευση και αυτή την απόφαση.

Το πρώτο κεφάλαιο του, υπό συζήτηση, νομοθετήματος, είναι αφιερωμένο στις απλουστεύσεις των διαδικασιών. Μία, ακόμη, προσπάθεια απλούστευσης διαδικασιών για τους τομείς που αφορούν στις μονάδες υδατοκαλλιέργειας, τις κτηνιατρικές εγκαταστάσεις, τις εγκαταστάσεις εκτροφής ζώων συντροφιάς και τις κτηνοτροφικές. Να θυμίσουμε και στους συναδέλφους, αλλά και στους πολίτες που μάς παρακολουθούν, ότι η απλούστευση διαδικασιών για την επιτάχυνση των αδειοδοτήσεων οικονομικών δραστηριοτήτων υπήρξε μία από τις βασικότερες αφηγήσεις της Κυβέρνησης, αλλά και των μνημονιακών πολιτικών της τελευταίας δεκαετίας. Δεν βασίζεται, όμως, όπως θα περίμενε κανείς, στην πάταξη της παράλογης γραφειοκρατίας και στη δημιουργία ενός πλαισίου ασφάλειας, στην παροχή ασφάλειας δικαίου στις οικονομικές δραστηριότητες. Το αντίθετο. Κρίνουμε πώς στοχεύει στην απορρύθμιση του πλαισίου προστασίας του περιβάλλοντος, της ποιότητας ζωής και του χωροταξικού σχεδιασμού προς όφελος των απαιτήσεων των επενδυτών.

Δεν είναι τυχαίο, ότι η απλοποίηση των διαδικασιών αφορά στην επίσπευσή τους, ουσιαστικά, προδικάζοντας, ότι τα πάντα επιτρέπονται και οι άδειες σε μία οργανωμένη πολιτεία είναι απλές διαπιστωτικές πράξεις, ενώ δεν γίνεται τίποτα στον τομέα των χρήσεων γης και των διαχειριστικών σχεδίων. Δηλαδή, στο επίπεδο του σχεδιασμού, ο οποίος, όμως, είναι ο μόνος που μπορεί να εξασφαλίσει ασφάλεια δικαίου στους ιδιώτες και να οδηγήσει, τελικά, στην πραγματική επίσπευση των διαδικασιών, καθώς θα γνωρίζουμε όλοι πού μπορεί να ασκηθεί μία διαδικασία ή όχι, οπότε η όποια άδεια θα μπορεί να βγαίνει γρηγορότερα και προς όφελος του περιβάλλοντος και των πολιτών. Η έλλειψη χωροταξικού σχεδιασμού, σε συνδυασμό με την έλλειψη ελεγκτικών μηχανισμών, μετατρέπει την όλη διαδικασία απλοποίησης των διαδικασιών σε μία διαδικασία νομιμοποίησης της όποιας αυθαίρετης ή επιζήμιας δραστηριότητας προς όφελος ορισμένων μόνο ιδιωτών εις βάρος όλης της κοινωνίας.

Τα άρθρα του Α’ Κεφαλαίου αφορούν δραστηριότητες, οι οποίες λειτουργούν σε καθεστώτα που δεν είναι συμβατά με το ευρωπαϊκό πλαίσιο, σχετικά με την ποιότητα του περιβάλλοντος, αλλά και την ευζωία των ζώων. Λόγου χάρη, οδηγίες για τα πτηνά και τους χοίρους, έχουν κατηγορηθεί για την ποιότητα λειτουργίας τους. Για παράδειγμα, φορμόλη και υδατοκαλλιέργειες εις βάρος της υγείας των καταναλωτών, αλλά και των συνθηκών διαβίωσης των ζώων εκτροφής.

Οι ειδικές προτάσεις για αλλαγή του χωροταξικού για τις ιχθυοκαλλιέργειες, ώστε να υπολογίζεται η φέρουσα ικανότητα, ανά θάλασσα και όχι ανά περιφερειακή ενότητα, μπορεί, τελικά, να μας οδηγήσει σε υπερφορτωμένες θαλάσσιες ενότητες, που είναι χωρισμένες διοικητικά. Για παράδειγμα, στον Αργοσαρωνικό, χωροθετούνται ιχθυοκαλλιέργειες στον Νομό Αττικής, σε Πόρο, Μέθανα και Σαλαμίνα και δίπλα τους χωροθετούνται υδατοκαλλιέργειες στις ακτές του Σαρωνικού, της Κορινθίας και της Αργολίδας.

Σε ότι αφορά στην εκτροφή των ζώων συντροφιάς, θεωρούμε ότι θα πρέπει να αυστηροποιηθεί αρκετά το πλαίσιο της εκτροφής, καθώς και της πώλησης με την ταυτόχρονη παροχή κινήτρων για την υιοθεσία αδέσποτων ζώων, των οποίων, δυστυχώς, ο αριθμός αυξάνεται μέρα με τη μέρα στη χώρα μας και δεν βλέπουμε να λαμβάνεται καμία κεντρική πρόβλεψη για την περιστολή για την αντιμετώπιση του φαινομένου. Η δημιουργία του Μητρώου Φιλοζωικών Σωματείων, που είδαμε πριν λίγους μήνες, όσο θετική και αν ήταν, δεν είναι ικανή να βελτιώσει από μόνη της την κατάσταση.

Για παράδειγμα, ως Βουλευτής Β’ Πειραιά, γνωρίζω καλά ότι η Σαλαμίνα, αλλά και οι υπόλοιποι Δήμοι της Περιφέρειας, αντιμετωπίζουν σοβαρότατο πρόβλημα. Συγκεκριμένα, στη Σαλαμίνα, ο αριθμός αδέσποτων μικρών ζώων ξεπερνά τις 2.000, ακριβώς, επειδή δεν υπάρχει επαρκής έλεγχος εφαρμογής της ισχύουσας νομοθεσίας. Είναι πάρα πολλοί εκείνοι που επιλέγουν, παίρνοντας το καράβι από τον Πειραιά για να περάσουν στη Σαλαμίνα, να αφήσουν το ζωάκι τους εκεί και να γυρίσουν πίσω. Παρ’ ότι το να φέρει τσιπ ένα μικρό ζώο συντροφιάς, που δεν έχει γεννηθεί στον δρόμο και είναι δεσποζόμενο είναι υποχρεωτικό, δεν εφαρμόζεται, όμως, η νομοθεσία, καθώς δεν έχουμε έλεγχο, ούτε στην είσοδο, ούτε κατά την έξοδο από το καράβι. Λύσεις υπάρχουν και υπάρχουν πολλές. Για παράδειγμα, θα μπορούσε να γίνεται έλεγχος στο λιμάνι και να απαγορεύεται η είσοδος στον επιβάτη και το ζωάκι του, αν το μικρό ζώο δεν φέρει τσιπ. Λύσεις υπάρχουν. Πρέπει, όμως, να έχουμε τη βούληση και τη θέληση να τις εφαρμόσουμε.

Επικαλείται το Υπουργείο Αγροτικής Ανάπτυξης πώς προσπαθεί να απλουστεύσει τις διαδικασίες για την έγκριση λειτουργίας κτηνιατρείων και κτηνιατρικών κλινικών. Όμως, δεν είδαμε κανένα μέτρο στήριξης των κτηνιάτρων την περίοδο της πανδημίας. Κανένα έκτακτο βοήθημα, καμία μείωση ενοικίου, καμία αναστολή πληρωμής Φ.Π.Α. και ασφαλιστικών εισφορών. Καμία αναγνώριση πώς ήταν κι αυτός ένας κλάδος που «χτυπήθηκε» από την πανδημία και μάλιστα αρκετά, ενώ αρκετά κτηνιατρεία χρειάστηκε να κλείσουν την περίοδο Μαρτίου – Μαΐου του 2020. Όμως και τώρα που επαναλειτουργούν, βλέπουν, αρκετά, μειωμένο τον τζίρο τους και την πελατεία τους, με μεγάλο οικονομικό αντίκτυπο για όλους, αλλά ούτε και των κλινικών που και εκείνες, επίσης, παρατηρούν τεράστια μείωση των εσόδων τους.

Κυρίες και κύριοι συνάδελφοι, θα έχουμε την ευκαιρία να συζητήσουμε αναλυτικότερα τα επιμέρους άρθρα του νομοσχεδίου στις επόμενες συνεδριάσεις, αύριο και την Πέμπτη. Παρ’ όλα αυτά, είναι προφανές, πώς πρόκειται για μία, ακόμη, προσπάθεια της Κυβέρνησης να νομοθετήσει βιαστικά και χωρίς να λάβει υπόψη της σημαντικότατα σχόλια που έγιναν στο πλαίσιο της διαβούλευσης. Εκτός από τις μαζικές αντιδράσεις που οδήγησαν στην απόσυρση του άρθρου 8, που αφορούσε, όπως προ είπα, τα καταφύγια αδέσποτων ζώων, καθώς δεν διασφαλίζεται η ευζωία των αδέσποτων σε χώρους μακριά από τον οικιστικό ιστό. Αντιθέτως, με τη μεταφορά των καταφυγίων, σε απόκρημνους και εκτός οικιστικής ζώνης χώρους, απλώς, αποκρύπτεται ένα υπαρκτό πρόβλημα. Δεν πρέπει επ’ ουδενί, τα αδέσποτα να εγκαταλειφθούν σε βραχώδεις ή χορτολιβαδικές εκτάσεις. Θα πρέπει να διασφαλίζεται, πώς οι εθελοντές θα μπορούν να επισκέπτονται εύκολα τους χώρους, οι χώροι των καταφυγίων θα είναι προσβάσιμοι και επισκέψιμοι από σχολεία, φιλοζωικούς περιβαλλοντικούς φορείς, πολίτες που θέλουν να επιλέξουν ένα αδέσποτο ζωάκι για συντροφιά και φυσικά θα πρέπει να είναι απώτερος στόχος των καταφυγίων η υιοθεσία των ζώων. Γι’ αυτό και χαιρετίζουμε την απόφαση απόσυρσης της συγκεκριμένης διάταξης.

Κλείνοντας -και με δεδομένο πως πρόκειται για ένα νομοσχέδιο που περιέχει αρκετές προβληματικές διατάξεις, όπως, ακροθιγώς, φάνηκε από τη σημερινή μου τοποθέτηση, τις οποίες θα αναλύσω και θα αναδείξω περαιτέρω στις επόμενες συνεδριάσεις, ως ΜέΡΑ25 στεκόμαστε αρνητικά, επί της αρχής, απέναντί του.

Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):**Ο κατάλογος των Εισηγητών και των Ειδικών Αγορητών ολοκληρώθηκε και θα συνεχίσουμε με τον κατάλογο των ομιλητών.

Τον λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ**: Ευχαριστώ πολύ, κύριε Πρόεδρε. Κυρίες και κύριοι συνάδελφοι, το Υπουργείο Αγροτικής Ανάπτυξης και Τροφίμων, μετά την ψήφιση του προηγούμενου νομοσχεδίου που είχε τίτλο «αναβάθμιση και εκσυγχρονισμός του αγροτικού τομέα», με το οποίο ρύθμισε ζητήματα που χρόνιζαν, αποσαφήνισε αστοχίες και κάλυψε κενά που υπήρχαν στην ισχύουσα νομοθεσία, έρχεται τώρα και με αυτή τη νομοθετική ρύθμιση, όπως περιέγραψε αναλυτικά ο Εισηγητής της Πλειοψηφίας, να απλουστεύσει τις διαδικασίες ίδρυσης λειτουργίας μονάδων υδατοκαλλιέργειας εντατικής ή ημιεντατικής μορφής, κτηνιατρείων, κτηνιατρικών κλινικών, εκτροφείων ζώων συντροφιάς και κτηνοτροφικών εγκαταστάσεων.

Με αυτές τις προτεινόμενες ρυθμίσεις το Υπουργείο στοχεύει στην αναμόρφωση του πλαισίου άσκησης των οικονομικών δραστηριοτήτων όλων αυτών των κλάδων που ανέφερα και στην ουσιαστική απλοποίηση για τον επανασχεδιασμό των διαδικασιών που απαιτούνται για τη λειτουργία τους. Στόχος είναι να μπει μία νέα τάξη στο νομοθετικό πλαίσιο, να ξεπεραστούν γραφειοκρατικά εμπόδια, να απλοποιηθούν οι διαδικασίες, ώστε ο αγροτικός, ο κτηνοτροφικός και ο αλιευτικός τομέας στη χώρα μας να μπορέσει, επιτέλους, να αναπτυχθεί. Αυτό είναι το πρώτο μου σχόλιο, αλλά και το πιο σημαντικό, και πρέπει να το υπογραμμίσουμε, καθώς πιστεύω ότι αυτή είναι η πραγματική βούληση της Κυβέρνησης και του Υπουργείου, δηλαδή, να εκσυγχρονίσουν το πλαίσιο και να «χτυπήσουν» παθογένειες της ελληνικής Δημόσιας Διοίκησης στη «ρίζα» τους.

Από την πλευρά μου θα ήθελα σταθώ σε τρία σημεία. Πρώτον, στην προτεινόμενη ρύθμιση της σιωπηρής έγκρισης. Τι, ακριβώς, έχουμε εδώ; Ουσιαστικά, την υποχρέωση των υπηρεσιών να απαντούν στους οριζόμενους από το νομοσχέδιο νόμους και αν αυτό δεν συμβεί, τότε ο νομοθέτης μεριμνά προς το συμφέρον του πολίτη. Με λίγα λόγια, με αυτή τη ρύθμιση, ο ενδιαφερόμενος δεν μένει «δέσμιος» να περιμένει μια απόφαση και να αναζητά διέξοδο από έναν «λαβύρινθο» διαδικασιών, διοικητικών πράξεων και αποφάσεων.

Δεύτερον, προερχόμενος από έναν νομό με πολύ σημαντική κτηνοτροφική δραστηριότητα, οφείλω να τονίσω ότι η απλοποίηση των διαδικασιών για τις κτηνοτροφικές μονάδες βρίσκονται, απολύτως, στη σωστή κατεύθυνση, καθώς διευκολύνουν την άσκηση της κτηνοτροφικής δραστηριότητας από τους ενδιαφερόμενους, δημιουργούν ένα πιο φιλικό επιχειρηματικό περιβάλλον και ενισχύουν την κτηνοτροφική επιχειρηματικότητα και, κατ’ επέκταση, την οικονομική ανάπτυξη των τοπικών κοινωνιών.

Το τρίτο σημείο που κρίνω σημαντικό να σχολιάσω, είναι η αποκατάσταση της στρέβλωσης με την προτεινόμενη ρύθμιση του άρθρου 9, που αφορά στην επαναφορά του ανώτατου ορίου της αποζημίωσης από τον ΕΛΓΑ προς τους ασφαλισμένους. Μία ρύθμιση η οποία έρχεται σε απόλυτη συμβατότητα με την προσπάθεια που γίνεται για να εξυγιανθεί οικονομικά ο οργανισμός και να υπάρχουν τα χρήματα, ώστε οι παραγωγοί να πληρώνονται και σωστά και στην ώρα τους. Μάλιστα, αυτό έρχεται με την προσπάθεια που κάνει η σημερινή Κυβέρνηση ο ΕΛΓΑ να αποκτήσει αυτή τη δυνατότητα, σε αντίθεση με το Κόμμα της Αξιωματικής Αντιπολίτευσης, που όταν Κυβέρνηση έφερε το περίφημο 70 - 20 - 10 στις πληρωμές του ΕΛΓΑ. Αυτό, πραγματικά, έφερε τους αγρότες να πληρώνονται, μετά από ενάμιση χρόνο τις αποζημιώσεις από τις ζημιές τους.

Κυρίες και κύριοι συνάδελφοι, είχαμε τονίσει και στην επεξεργασία του προηγούμενου νομοσχεδίου, ότι δεν μπορούμε να περάσουμε σε μεγάλους σχεδιασμούς και μακρόπνοους προγραμματισμούς, εάν δεν λύσουμε τα βασικά προβλήματα και αν δεν διορθώσουμε τις στρεβλώσεις και τα γραφειοκρατικά εμπόδια. Εγώ πιστεύω ότι αυτό κάνει σήμερα το νομοσχέδιο, δηλαδή, λύνει σημαντικά ζητήματα και είναι, ακόμη, μία έμπρακτη απόδειξη, ότι η Κυβέρνηση και το Υπουργείο Αγροτικής Ανάπτυξης έχουν στόχο την οργανωμένη και ουσιαστική ανάπτυξη του πρωτογενούς τομέα και τη μετατροπή του σε ένα ισχυρό όπλο ανασυγκρότησης του αναπτυξιακού μοντέλου της χώρας.

Μάλιστα, αυτό έκανε - και απορώ γιατί δεν το έχουν συνειδητοποιήσει οι συνάδελφοι του ΣΥΡΙΖΑ- με τα μέτρα που ανακοίνωσε για τη στήριξη των παραγωγών που είχαν πληγεί από τον κορονοϊό. Το είχαμε συζητήσει και στην Ολομέλεια στο προηγούμενο νομοσχέδιο. Άραγε, η λύση για να έρθουν οι εργάτες γης και μάλιστα με εργόσημο, 12.000 εργάτες γης από τρίτες χώρες άμεσα, δεν είναι μία έμπρακτη στήριξη των παραγωγών, σε περίοδο που είχαν πληγεί από τον κορονοϊό; Πώς θα μπορούσαν να συγκομισθούν τα προϊόντα τους; Τα 150 εκατομμύρια που δόθηκαν από την ελληνική Κυβέρνηση για τη στήριξη των παραγωγών που είχαν πληγεί, δεν είναι μια έμπρακτη στήριξη; Οι αλιείς, τα φυτώρια με τα άνθη, οι κτηνοτρόφοι δεν έχουν μπει σε διαδικασία στήριξης; Τα σπαράγγια;

Προφανώς, δεν είναι «De Minimis», για να το ξεκαθαρίσουμε, Προφανώς, ούτε αυτό δεν έχετε αντιληφθεί. Είναι μεν κρατική ενίσχυση που πρέπει να εγκριθεί από τον Κρατικό Προϋπολογισμό, αλλά όλα αυτά πρέπει να εγκριθούν από την Ευρωπαϊκή Ένωση, ώστε να μην φανεί ότι είναι άμεση ενίσχυση των παραγωγών. Αυτό απαιτεί χρόνο, αλλά γρήγορα και έμπρακτα η Κυβέρνηση είναι εδώ και στηρίζει αυτούς τους τομείς οι οποίοι έχουν πληγεί και θα συνεχίσουμε και στους υπόλοιπους, βήμα – βήμα.

Άλλωστε, η ανακοίνωση για τα 35 εκατομμύρια που θα δοθούν στον ΕΛΓΑ είναι προς αυτή την κατεύθυνση. Μάλιστα, οι παραγωγοί θα δουν το υπόλοιπο της αποζημίωσής τους, πιστεύω, τέλος Ιουλίου ή αρχές Αυγούστου να μπαίνει στους λογαριασμούς τους. Πρώτη φορά, Κυβέρνηση από το 2011 και μετά, δίνει αυτό που αναλογεί στον ΕΛΓΑ, στα πλαίσια, πάντοτε, του νόμου και αυτών που ορίζει η Ευρωπαϊκή Ένωση, ώστε οι παραγωγοί, επιτέλους, να μπορούν να πάρουν στην ώρα τους το 100% τις αποζημίωσής τους.

Σας θυμίζω, ότι, αυτό συνέβαινε μέχρι το 2015. Οι παραγωγοί, με τα προβλήματα που είχε ο ΕΛΓΑ και με την καθυστερημένη αποζημίωση, τουλάχιστον, σε χρονικό διάστημα 8 - 9 μηνών, έπαιρναν το 100% τις αποζημίωσής τους. Θα είναι λίγο παράδοξο να ισχυρίζεστε, ότι αυτή η Κυβέρνηση δεν ενδιαφέρεται για τους παραγωγούς, όταν εσείς από το 2015 και μετά, δίνατε το 70% την άνοιξη του επόμενου χρόνου, τον Νοέμβριο το 20% και τον Δεκέμβρη το 10%. Αυτή τη στρέβλωση και την αδικία στους παραγωγούς, που ο ΕΛΓΑ διαχειρίζεται δικά τους χρήματα, την αποκαθιστούμε εμείς.

Είναι καλό, για να είμαστε εντάξει απέναντι στους πολίτες, μερικές παρεμβάσεις που γίνονται προς όφελος των παραγωγών, να τις αναγνωρίζετε. Επαναλαμβάνω να τις δείτε. Εργάτες γης, εργόσημο. 12.000 εργάτες γης. Έτσι έχουν γίνει οι συγκομιδές των προϊόντων σε μία καλή περίοδο για τους αγρότες. Επίσης, 35 εκατομμύρια στους παραγωγούς και 150 εκατομμύρια, τα οποία θα δοθούν σε αυτούς που έχουν πληγεί από τον κορονοϊό. Αυτά είναι τα έμπρακτα μέτρα στήριξης των παραγωγών, όπως είναι και αυτό το νομοσχέδιο.

Σας ευχαριστώ, κύριε Πρόεδρε.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ο λόγος, τώρα, στον συνάδελφο, κ. Κρίτωνα – Ηλία Αρσένη. Κύριε Αρσένη, χρόνια σας πολλά, σήμερα. Είναι και η τιμητική σας. Να είσαστε καλά. Έχετε τον λόγο.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε. Επειδή η Αγορήτριά μας μίλησε γενικά για το σύνολο του νομοσχεδίου, εγώ θα αναφερθώ στα θέματα φιλοζωίας. Φαντάζομαι όλοι οι συνάδελφοι έχουν λάβει στα email τους επιστολές από φιλοζωικές οργανώσεις που ζητούν και απόσυρση συγκεκριμένων άρθρων. Είναι γεγονός ότι είμαστε μία χώρα που έχουμε θέματα με την αντιμετώπιση των κατοικίδιων και μη ζώων. Έχουν βγει πάρα πολλά δημοσιεύματα, πολλές φορές στον διεθνή τύπο, που εκθέτουν τη χώρα και σε τουριστικές περιοχές με ακραία κακομεταχείριση και βασανισμό. Ένα μεγάλο πρόβλημα είναι ο υπερπληθυσμός που υπάρχει στην Ελλάδα. Δηλαδή, ότι πάρα πολλοί άνθρωποι παίρνουν ένα κατοικίδιο ζώο για να το κάνουν μέλος της οικογένειάς τους, αλλά σύντομα, ανακαλύπτουν ότι είναι δύσκολο να το έχουν σπίτι τους και το εγκαταλείπουν. Έτσι, ξαφνικά, υπάρχει ένας υπερπληθυσμός, ο οποίος δεν αντιμετωπίζεται χρονιά με τη χρονιά.

Αυτό το νομοσχέδιο, στο άρθρο 3, προχωρά στην απλούστευση των διαδικασιών για τα εκτροφεία ζώων συντροφιάς. Αυτό είναι απαράδεκτο, γιατί σε μία χώρα που έχουμε τόσα αδέσποτα που δεν μπορούμε να διαχειριστούμε, το να ενθαρρύνουμε επιχειρήσεις να παράγουν και άλλα κατοικίδια προς πώληση είναι, πραγματικά, εκτός τόπου και χρόνου. Συντάσσομαι με τις φιλοζωικές που ζητάνε να αποσυρθεί το άρθρο 3.

Επίσης, στο άρθρο 15, για τη θήρα αγριόχοιρων και την επέκταση της κυνηγετικής περιόδου, κατ’ εξαίρεση για τους αγριόχοιρους. Αυτό το άρθρο προβλέπει, εκτός άλλων, και τη δημιουργία κυνηγετικών καταφυγίων σε δάση και δασικές εκτάσεις, όπως εγκαταστάσεις χειρισμού θηραμάτων. Είναι μια έννοια που είναι, πραγματικά, διαστρεβλωμένη σε αυτόν τον νόμο, σε σχέση με το πώς είναι εισηγμένη στην ευρωπαϊκή νομοθεσία. Δεν έχει καμία σχέση με τον τρόπο που ενσωματώνεται εδώ, καθώς παραβιάζει το ευρωπαϊκό πλαίσιο και ζητώ να αποσυρθεί.

Η Κυβέρνηση, μέχρι στιγμής, έχει φέρει ξενοδοχεία σε δασικές εκτάσεις. Στο πρόσφατο νομοσχέδιο, έχει φέρει και εγκαταστάσεις εξυπηρέτησης γκολφ χιλιάδων τετραγωνικών μέτρων σε δασικές εκτάσεις. Τώρα φέρνει και αυτές τις εγκαταστάσεις χειρισμού θηραμάτων; Είναι, πραγματικά, μαλωμένη η Νέα Δημοκρατία με τα δάση; Γιατί αυτό προκύπτει εδώ.

Όμως, θα ήθελα να συνταχτώ και με τις φιλοζωικές οργανώσεις που δίνουν τα εύσημα στην Κυβέρνηση για το άρθρο 18, που απαγορεύει την χρησιμοποίηση ζώων σε θεάματα. Σε γενικές γραμμές, είναι ένα άρθρο που το έχουμε δει και σε νομοσχέδια άλλων κυβερνήσεων. Όμως, εδώ υπάρχει μία σαφήνεια. Ελπίζουμε -και θα παρακολουθούμε- να εφαρμοστεί στην πράξη, καθώς έχουμε δει, ότι παρά τις προηγούμενες απαγορεύσεις σε μεγάλους χώρους αντίστοιχους στην Ελλάδα, δυστυχώς, συνεχίζουν τα θεάματα με πάρα πολλά άγρια ζώα.

Ευχαριστώ πολύ και θα παρακολουθώ, το αν η Κυβέρνηση θα έχει το θάρρος να αποσύρει, τουλάχιστον, αυτά τα δύο άρθρα, το 3 και το 15.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ:** Κύριε Πρόεδρε, κυρίες και κύριοι συνάδελφοι, κυρία Υπουργέ, πραγματικά, το παρόν νομοσχέδιο, είναι το τρίτο στη σειρά που φέρνει το Υπουργείο Αγροτικής Ανάπτυξης και φαίνεται, σαφώς, η προσπάθεια που καταβάλλεται, προκειμένου να επιτευχθεί η αναθέρμανση της αγροτικής παραγωγής και η αναβάθμιση της αγροτικής οικονομίας που είναι «μοχλός» ανάπτυξης της ελληνικής υπαίθρου.

Καταρχήν, στηρίζεται η αγροτική επιχειρηματικότητα. Απλουστεύονται οι διαδικασίες ίδρυσης και λειτουργίας κτηνοτροφικών εγκαταστάσεων, κτηνιατρείων, κτηνιατρικών κλινικών, εκτροφείων ζώων συντροφιάς και μονάδων υδατοκαλλιέργειας και μειώνονται τα διοικητικά βάρη. Ο καθορισμός των απαιτούμενων δικαιολογητικών αποσαφηνίζεται, ενώ, είναι πολύ σημαντικό, ότι καθιερώνεται προθεσμία εξέτασης των αιτημάτων 50 ημερών για κτηνοτροφικές εγκαταστάσεις και κτηνιατρεία, εντός της οποίας οι αρχές οφείλουν να απαντήσουν. Σε περίπτωση παρέλευσης της προθεσμίας των 50 ημερών, η οποία για τις υδατοκαλλιέργειες είναι 30 ημέρες, η έγκριση ίδρυσης λογίζεται ως, σιωπηρώς, χορηγηθείσα.

Επίσης, είναι πολύ σημαντικό το γεγονός, ότι δίνεται η δυνατότητα στον ΕΛΓΟ- «ΔΗΜΗΤΡΑ», να συνάπτει συμβάσεις με τους Ο.Τ.Α., με τους Οργανισμούς Τοπικής Αυτοδιοίκησης, διότι έτσι οι Ο.Τ.Α. θα μπορέσουν να αξιοποιήσουν τα γνωστικά εφόδια και την επιστημονική κατάρτιση του Οργανισμού, προάγοντας δράσεις για την ενίσχυση της υπαίθρου. Στο σημείο αυτό, θα ήθελα να σταθώ σε μία πολύ σημαντική σύσκεψη- ενημέρωση, που είχε ο ΕΛΓΟ – «ΔΗΜΗΤΡΑ» την περασμένη εβδομάδα στην Ελασσόνα, η οποία όπως ξέρετε, είναι η «μάνα» της κτηνοτροφίας και της τυροκομίας, όπου ενημέρωσαν τους παραγωγούς για την αναβάθμιση του συστήματος της εφαρμογής «ΑΡΤΕΜΙΣ» για ηλεκτρονική καταγραφή διακίνησης γάλακτος κρέατος κ.λπ..

Περαιτέρω, πολύ σημαντικό είναι το άρθρο 14. Φαίνεται, ίσως, όχι τόσο σοβαρό, αλλά είναι πάρα πολύ σοβαρό για τον Νομό Λάρισας, τουλάχιστον. Πιστεύω, ότι και αλλού θα υπάρχουν τέτοια θέματα με τον πληθυσμιακό έλεγχο των αγριογούρουνων για λόγους δημοσίου συμφέροντος. Είναι ζήτημα που είχαμε θέσει και το προηγούμενο διάστημα. Εκφράζω την ικανοποίηση των αγροτών, κυρίως, οι οποίοι λόγω της ραγδαίας αύξησης του πληθυσμού, βλέπουν τις καλλιέργειές τους να καταστρέφονται ολοσχερώς και να παθαίνουν μεγάλες ζημιές.

Μόλις, χθες πάλι, δέχτηκα πληθώρα τηλεφωνημάτων από την Αμυγδαλέα της Λάρισας, ένα χωριό έξω από τη Λάρισα και από τον Πυργετό και τη Ραψάνη, αλλά και από το Λιβάδι της Ελασσόνας και τον Σαραντάπορο, όπου τα αγριογούρουνα προκαλούν τεράστιες καταστροφές στις καλλιέργειες. Μου είπαν, ότι φοβούνται να βγουν από τα σπίτια τους, γιατί έχουν μπει μέσα στο χωριό τα αγριογούρουνα. Πέρα, λοιπόν, από τον κίνδυνο εξάπλωσης της αφρικανικής πανώλης είναι πάρα πολύ σωστή η παράταση της δυνατότητας θήρας άγριων χοίρων που μπορεί να καλύπτει και όλη την κυνηγετική περίοδο.

Επίσης, με την ΠΝΠ της 1/5/2020, δώσατε τη δυνατότητα και λύσατε, πραγματικά, τα χέρια των αγροτών της περιοχής, τουλάχιστον, του Νομού Λάρισας, αλλά νομίζω και άλλων νομών αγροτικών περιοχών, με την έλλειψη εργατικών χεριών. Τώρα δίνετε μία παράταση για τη μετάκληση αλλοδαπού εργάτη -μέχρι πολίτες τρίτης χώρας εκτός Ευρωπαϊκής Ένωσης, κυρίως, Αλβανοί είναι αυτοί- οι οποίοι έρχονται μέχρι 31/12/2020. Αυτό είναι πολύ σωστό που κάνετε. Όμως, θα ήθελα να πω ότι δεν προβλέπει το συγκεκριμένο σχέδιο νόμου τίποτα για τους εργάτες, οι οποίοι βρίσκονται, ήδη, στην Ελλάδα και απασχολούνται σε γεωργικές εργασίες. Είναι παράκληση - απαίτηση των αγροτών να δοθεί παράταση της διαμονής τους έως το τέλος του χρόνου, δίνοντας έτσι τη δυνατότητα να εξέλθουν από τη χώρα για να επισκεφθούν τις οικογένειές τους, καθώς αυτοί οι οποίοι έχουν έρθει για ένα τρίμηνο, όριο που έδινε η ΠΝΠ και λήγει στις 10 Αυγούστου και αμέσως μετά αρχίζει το μάζεμα των αχλαδιών, για παράδειγμα, οπότε πάλι θα χρειαστούν εργατικά χέρια. Να δοθεί, λοιπόν, η δυνατότητα, είτε να παραταθεί η παραμονή τους, είτε να μπορούν να εξέλθουν και να ξανά εισέλθουν, χωρίς να πληρώσουν τα 100 ευρώ κάθε φορά.

Τέλος, θα ήθελα να κάνω δύο ερωτήσεις. Είχε αποφασιστεί με τα δύο προηγούμενα νομοσχέδια, αφενός μεν η καταβολή της αμοιβής για τον καταρροϊκό πυρετό από το 2014 και αφετέρου, η αποζημίωση των κτηνοτρόφων λόγω χαμηλής τιμής των αμνοεριφίων κατά τη διάρκεια του Πάσχα και της μη εξαγωγής λόγω της πανδημίας 4 ευρώ ανά ζώο. Θα ήθελα να μου πείτε, αν ξέρετε, περίπου, πότε, θα καταβληθούν αυτά τα ποσά, διότι υπάρχει μία ανησυχία. Γράφονται διάφορα και σήμερα στις αγροτικές εφημερίδες, ότι θα πληρωθούν τον Σεπτέμβριο, ότι θα πληρωθούν τον Οκτώβριο, με αποτέλεσμα να υπάρχει μία έντονη ανησυχία από τους κτηνοτρόφους και τα τηλέφωνα είναι πολλά. Εάν μπορείτε σήμερα, αύριο, ή μεθαύριο, στη συνεδρίαση να κάνετε μία ενημέρωση, για το πότε, περίπου, θα πληρωθούν για τον καταρροϊκό πυρετό και πότε θα πάρουν, περίπου, τα 4 ευρώ ανά ζώο, που είναι η αποζημίωση. Αυτά προς το παρόν.

Νομίζω, ότι θα πούμε και άλλα στη συνέχεια της συζήτησης του νομοσχεδίου.

Σας ευχαριστώ πολύ .

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε τον κ. Κέλλα, με τον οποίο ολοκληρώθηκε και ο κατάλογος των ομιλητών.

Ο λόγος στην Υφυπουργό Αγροτικής Ανάπτυξης και Τροφίμων, στην κυρία Φωτεινή Αραμπατζή, έχετε το λόγο.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ευχαριστώ κύριε Πρόεδρε. Καταρχάς, θα ήθελα, να ευχαριστήσω τους καλούς συναδέλφους Εισηγητές, Αγορητές και βεβαίως τους συναδέλφους Βουλευτές για τις επισημάνσεις τους.

Ξεκινώ την προσπάθεια να αποκαταστήσω κάτι αναληθές, το οποίο ελέχθη από την Αντιπολίτευση, από τον ΣΥΡΙΖΑ συγκεκριμένα, ότι, ουσιαστικά, αυτή τη στιγμή δεν ασκείται, ορθώς, η νομοθετική πρωτοβουλία γιατί απουσιάζει ο Υπουργός, ο έχων τη νομοθετική πρωτοβουλία. Θα πω, απλά, κυρία Τελιγιορίδου, ότι σύμφωνα με το άρθρο 84, παρ. 3 του Κανονισμού, οι Υπουργοί ασκούν τη νομοθετική πρωτοβουλία καταθέτοντας στη Βουλή νομοσχέδια, τροπολογίες, προσθήκες. Αυτό έχει γίνει -όπως αντιλαμβάνεστε- με τον κανονικό, νόμιμο και, απολύτως, εναρμονισμένο στον Κανονισμό τρόπο. Έχει γίνει, λοιπόν, η κατάθεση, και, άρα η άσκηση της νομοθετικής πρωτοβουλίας. Ο Υπουργός, θα ήταν εδώ, αλλά βρίσκεται στις Βρυξέλλες. Αυτό δεν αναιρεί τη νομοθετική πρωτοβουλία και αυτά τα οποία λέτε είναι τακτικιστικά. Δεν αναιρεί τη νομοθετική πρωτοβουλία, η οποία ασκήθηκε με τον, πλέον, σύννομο και ορθό τρόπο.

Ο Υπουργός, κύριε Αραχωβίτη, βρίσκεται στις Βρυξέλλες στο Συμβούλιο Υπουργών. Αντιλαμβάνομαι, ότι επειδή στο παρελθόν οι δικές σας πολιτικές ηγεσίες δεν ήταν πάρα πολύ συχνές στις εμφανίσεις τους στα Συμβούλια Υπουργών -έχω παρουσιολόγιο όλης της τετραετίας και μισό, πότε ήταν παρόντες οι Υπουργοί και πότε ήταν μόνο ο Γενικός Γραμματέας- προφανώς, δεν είστε συνηθισμένοι και σας ξενίζει το γεγονός ότι ο Υπουργός είναι, αδιάλειπτα, στις συγκεκριμένες συνεδριάσεις. Δεν έχει υπογράψει ο Υπουργός, όπως και όλοι οι συναρμόδιοι Υπουργοί; Έχει υπογράψει.

**ΔΙΟΝΥΣΙΟΣ ΣΤΑΜΕΝΙΤΗΣ:** Πρώτη φορά είναι που απουσιάζει Υπουργός από συνεδρίαση, Πρώτη φορά; Δεν θυμάστε καλά.

**ΣΤΑΥΡΟΣ ΑΡΑΧΩΒΙΤΗΣ:** Έχει κατατεθεί ένα νομοσχέδιο και είναι η πρώτη φορά που δεν είναι κανένας εδώ, απ’ όσους το έχουν υπογράψει. Κανένας. Είπαμε να το παραβλέψουμε, αλλά όχι έτσι «ωμά». Η συζήτηση είναι αν κατατέθηκε σύννομα το νομοσχέδιο, ή όχι; Αυτό μας λέτε; Θέτω ότι, ο έχων τη νομοθετική πρωτοβουλία οφείλει, κατά την εκκίνηση της συζήτησης, να βρίσκεται εδώ. Είναι εδώ ο Υπουργός;

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ο Κανονισμός είναι σαφής. Κύριε Υπουργέ, σέβομαι τις γνώσεις σας.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το θέμα που θέσατε τέθηκε από την αρχή και απαντήθηκε. Ας δώσει τις απαντήσεις που έχει να δώσει η κυρία Υπουργός. Κυρία Υπουργέ, έχετε το λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, επειδή είναι διαδικαστικό το θέμα, ας κάνει μετά την εισήγηση της η κυρία Υπουργός. Εδώ, έχουμε ένα νομοσχέδιο, στο οποίο, αυτή τη στιγμή, δεν παρίσταται κανένας από την Κυβέρνηση που να υπογράφει αυτό το νομοσχέδιο. Επομένως, δεν παρίσταται κανένας που έχει τη νομοθετική πρωτοβουλία. Στη συζήτηση επί του νομοσχεδίου, πρέπει να παρίσταται κάποιος, ο οποίος έχει τη νομοθετική πρωτοβουλία. Πείτε μου, ποιος είναι αυτός, αυτή τη στιγμή, στην Αίθουσα. Και ενώ συμφωνήσαμε να προχωρήσει, ας μην προκαλούμαστε, κιόλας, με άσχετα άρθρα. Έλεος.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Αφού είπαμε να προχωρήσει, κυρία Υφυπουργέ, έχετε το λόγο.

**ΣΤΑΥΡΟΣ ΑΡΑΧΩΒΙΤΗΣ:** Κύριε Πρόεδρε, απευθυνθείτε στην κυρία Υπουργό να προχωρήσει σε αυτά που αφορούν το νομοσχέδιο.

**ΣΩΚΡΑΤΗΣ ΦΑΜΕΛΛΟΣ:** Θέλετε να γραφτεί στα Πρακτικά, ότι προχωρά κατά παράβαση νομοθετικής αρμοδιότητας;

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Θα απαντήσει σε αυτά που αφορούν το νομοσχέδιο.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Με συγχωρείτε, κύριε Πρόεδρε, για την τάξη. Αυτό το οποίο κάνετε προβλέπεται στον Κανονισμό; Ότι πήρατε τον λόγο χωρίς να τον έχετε, αυτό προβλέπεται στον Κανονισμό; Σέβομαι τις γνώσεις σας ως Γεωπόνου-Γεωτέχνη, αλλά δεν θα μου υποδείξετε, ούτε θα υποδείξετε στον Πρόεδρο. Μου υποδεικνύετε; Εγώ απαντώ, κύριε συνάδελφε. Δεν θα μου υποδείξετε τι θα πω, δεν μάς κάνετε καμία χάρη και δεν θα υποδείξετε στον κ. Πρόεδρο της Επιτροπής τι θα πω και τι όχι. Η νομοθετική πρωτοβουλία ασκείται στην Ολομέλεια με την παρουσία του Υπουργού. Δεν πήρατε καθόλου υπόψη, ότι σας ενημερώσαμε και για τροπολογία, η οποία επίκειται στο πλαίσιο της καλής νομοθέτησης. Όχι, δεν μας είσαστε υπόχρεοι, αλλά ούτε εμείς σε εσάς.

Προχωρώ. Άρθρο 84, παρ. 3 του Κανονισμού.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το θέμα το «διαδικαστικό», το είπαμε νωρίτερα. Το εξηγήσαμε, τελειώσαμε. Αυτό, δεν έχει να κάνει με την παριστάμενη Υπουργό ή τον κ. Σκρέκα που ήταν εδώ. Έχει να κάνει με την Επιτροπή. Δώσαμε αυτές τις απαντήσεις που μπορούσαμε να δώσουμε. Εξήγησα πότε θα είναι ο Υπουργός και το θέμα λήγει εκεί. Η κυρία Υπουργός ζήτησε το λόγο για να τοποθετηθεί, επί του νομοσχεδίου. Η παράκλησή μου είναι η συνέχεια να είναι, επί του νομοσχεδίου, και όχι επί της διαδικασίας. Μην χάνουμε την ουσία, πάλι, για τη διαδικασία. Αυτό νομίζω ότι το λήξαμε.

Κυρία Υπουργέ, έχετε το λόγο.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε. Επειδή έγιναν κάποια επικριτικά σχόλια από την κυρία Τελιγιορίδου, ότι «έτσι προφανώς εννοεί τη νομοθετική λειτουργία του Κοινοβουλίου και τον σεβασμό η παρούσα Κυβέρνηση».

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Απάντησα εγώ σε αυτό, κυρία Υφυπουργέ.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Με συγχωρείτε, κ. Πρόεδρε. Όχι, έχει συνέχεια και «ουρά». Ο Υπουργός έχει απαντήσει σε, περίπου, πενήντα Επίκαιρες Ερωτήσεις στη θητεία του ενός χρόνου. Ναι, συνεχίζω. Δεν θα υποστηρίξω τον σεβασμό που δείχνει η πολιτική ηγεσία του Υπουργείου στο Κοινοβούλιο;

**ΣΤΑΥΡΟΣ ΑΡΑΧΩΒΙΤΗΣ:** Κύριε Πρόεδρε, έχετε την ευθύνη της λειτουργίας της Επιτροπής. Τοποθετηθήκατε και σεβαστήκαμε αυτό που είπατε. Δεν υπάρχει λόγος να συνεχίζεται αυτή η συζήτηση.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ποια συζήτηση;

**ΣΤΑΥΡΟΣ ΑΡΑΧΩΒΙΤΗΣ:** Σεβόμαστε τον κ. Πρόεδρο ναι ή όχι; Απάντησε ο κ. Πρόεδρος. Τι συζητάμε τώρα; Για το νομοσχέδιο θα τοποθετηθείτε;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Παρακαλώ. Ζήτησα από την κυρία Υπουργό να συνεχίσουμε, επί της ουσίας. Έτσι, κυρία Υπουργέ; Κάντε μου τη χάρη.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Όχι, κ. Πρόεδρε και επί του διαδικαστικού και επί της ουσίας. Έχω δικαίωμα να απαντήσω και στα δύο και απάντησα.

Έρχομαι στην εισήγηση της κυρίας Τελιγιορίδου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρία Αραμπατζή, μην λέτε, ότι έχετε δικαίωμα. Τώρα με αναγκάζετε να σας διακόψω εγώ. Το αν είναι ο Υπουργός εδώ ή αν δεν είναι, την ευθύνη την έχω, δεν την έχετε εσείς. Σας παρακαλώ. Από τη στιγμή, που εγώ έδωσα τις εξηγήσεις στην Επιτροπή τελειώσαμε. Η Επιτροπή το αποδέχτηκε και πάμε παρακάτω. Δεν έχετε λόγο εσείς να ζητήσετε εξηγήσεις και να πείτε οτιδήποτε. Αφήστε το, τελείωσε. Ό,τι κακό έγινε, το έκανε ο Πρόεδρος. Η Κυβέρνηση θα μιλήσει, επί της ουσίας. Εσείς τώρα μιλάτε, επί της ουσίας.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Σε ό,τι αφορά αυτά που είπε η κυρία Τελιγιορίδου, ότι δεν αντιλαμβάνεται η Κυβέρνηση τα καθημερινά προβλήματα του πρωτογενούς τομέα και ότι δεν έδωσε ούτε ένα ευρώ για τον Covid 19, θα επαναλάβω, στην κυρία Υφυπουργό, ότι η Κυβέρνηση με απόφαση του Πρωθυπουργού έχει εξασφαλίσει 150 εκατομμύρια.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια της Μειοψηφίας):** Έχει δοθεί έστω ένα ευρώ; **ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, γίνεται να μην με διακόπτουν;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μου διέφυγε, δεν ξέρω ποιος έκανε τη διακοπή. Παρακαλώ.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Κυρία Τελιγιορίδου, που θέλετε να διακόπτετε, γνωρίζετε τον τρόπο με τον οποίο καταβάλλονται, σύμφωνα με το προσωρινό πλαίσιο κρατικών ενισχύσεων, οι εν λόγω ενισχύσεις;

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια της Μειοψηφίας):** (Ομιλεί εκτός μικροφώνου)

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρία Τελιγιορίδου, θα σας παρακαλέσω, δεν έχει νόημα αυτό που κάνετε. Μιλάει η κυρία Αραμπατζή. Δεν είναι υποχρεωτικό να συμφωνήσετε. Μετά εσείς θα πείτε τις απόψεις σας. Νομίζω ότι αυτό το έχουμε κατακτήσει, το να μπορούμε να επικοινωνούμε. Μην γυρνάμε πίσω.

Κυρία Υπουργέ, συγγνώμη για τη διακοπή, συνεχίστε.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Η κυρία Τελιγιορίδου, μπερδεύει τα «de minimis» τα κλασικά με τα «de minimis» που δίνονται λόγο Covid. Να τα ξεμπερδέψουμε, λοιπόν, τα πράγματα, για να μην δίνονται κακές εντυπώσεις. Είπε η κυρία Τελιγιορίδου και υπεραμύνθηκε μιας πολιτικής, την οποία έκαναν, βεβαίως, προεκλογικά. Ποιας πολιτικής; Ότι στις 3 Δεκεμβρίου του 2018, πράγματι, ο Πρωθυπουργός από τα Καλάβρυτα, αν θυμάμαι καλά, ανακοίνωσε «de minimis» 42 εκατομμύρια ευρώ, πέντε ευρώ το ζώο. Σωστά; Αυτά ήταν από τα κανονικά «de minimis» που έχει η χώρα, τα ανακυκλούμενα ανά τριετία, τα οποία, βεβαίως, με κυα μπορούν, αμέσως, να δοθούν. Αυτό.

Βεβαίως, έχει σημασία τώρα και το σκηνικό στο οποίο δόθηκαν τα συγκεκριμένα «de minimis». Ήταν μετά την αύξηση των φορολογικών δεικτών των αγροτών από το 22% στο 45%. Ήταν μετά τον πολλαπλασιασμό των ασφαλιστικών εισφορών των αγροτών, που ήταν μια δεύτερη εφορία. Ήταν μετά του ότι οι αγρότες πλήρωναν κατάργηση επιτηδεύματος, ότι φορολογούνταν οι ενισχύσεις τους, ότι είχατε κόψει σύριζα, επί των ημερών σας, το αγροτικό πετρέλαιο και μία σειρά άλλων μέτρων. Δεν θα μιλήσω για την ανυπαρξία ελέγχων σε σχέση με το γάλα, γι’ αυτό και είχαμε την καταβαράθρωση των τιμών των κτηνοτρόφων, κυρία Τελιγιορίδου. Και αποφασίσατε να δώσετε αυτήν την «ασπιρινούλα» των «de minimis», γενικά, για τον κλάδο.

Εμείς, λοιπόν, κυρία Τελιγιορίδου, αποφασίσαμε και δεσμεύσαμε 31,6 εκατομμύρια ευρώ, δηλαδή, 4 ευρώ το ζώο -υπάρχει και δελτίο τύπου του Υπουργείου- για τον Covid. Αυτό είναι στο Γενικό Λογιστήριο του Κράτους. Στη συνέχεια, θα πάει στην Ευρωπαϊκή Επιτροπή, προκειμένου τα χρήματα να δοθούν νομίμως και να μην υπάρξουν ανακτήσεις. Υπάρχει, βέβαια και μία σειρά άλλων κλάδων, για τους οποίους έχουν, ήδη, ανακοινωθεί οι ενισχύσεις τους και θα τις αναφέρω αργότερα.

Έρχεται η αγαπητή, κυρία Τελιγιορίδου και λέει, ουσιαστικά, ότι την απλοποίηση που βασίζεται, πράγματι, στον ν. 4442/2016, την κάνατε εσείς και ότι, ουσιαστικά, εμείς την φέρνουμε έναν χρόνο μετά. Αυτό δεν είπατε; Εφόσον το έκανε η προηγούμενη Κυβέρνηση, -το παραδοτέο παραδόθηκε στις 30 Μαΐου 2019 και εξ όσων γνωρίζω κυβερνούσε ο ΣΥΡΙΖΑ τότε- κάνω μία απλή ερώτηση, γιατί δεν το έφερε τότε να το νομοθετήσει; Είχε μπροστά του χρόνο.

Εμείς, λοιπόν, που ήρθαμε μετά από εσάς, κύριε Αραχωβίτη, κάναμε μία συνάντηση με το επισπεύδον Υπουργείο Ανάπτυξης και Επενδύσεων, στις 5 Σεπτεμβρίου του 2019, όπου μάς είπαν οι εκπρόσωποι του Υπουργείου Ανάπτυξης, ότι είχατε το προπόρισμα στις 30/5/2019. Κυβερνούσατε τότε. Μπορούσατε, λοιπόν, να το πάρετε το πόρισμα και να το φέρετε προς νομοθέτηση, γιατί κυβερνούσατε. Δεν το κάνατε και έρχεστε σήμερα και λέτε, ότι, ουσιαστικά, εμείς κάνουμε τη δική σας έτοιμη δουλειά. Όχι, δεν κάνουμε τη δική σας έτοιμη δουλειά, γιατί στις 5/9/2019, που κυβερνούσαμε εμείς, ήρθε το επισπεύδουν Υπουργείο Περιβάλλοντος και είπε, ότι κρίθηκε απαραίτητη η τροποποίηση σημείων του παραδοτέου, το οποίο είχατε εφαρμόσει εσείς.

Τι κάναμε, λοιπόν, εμείς; Με βάση αυτή την εισήγηση, πήραμε το παραδοτέο, κάναμε τις ενδεδειγμένες τροποποιήσεις και, εφόσον ετοιμάστηκε, σε πλήρη συμφωνία με τις προθεσμίες που μάς είχαν δοθεί, το φέραμε στη Βουλή. Αυτό ακριβώς, κυρία Τελιγιορίδου.

Μιλήσατε για την κατάργηση της ανώτατης αποζημίωσης στον ΕΛΓΑ και ότι αυτός είναι ένας τρόπος για να ανοίξει ο δρόμος στις ιδιωτικές εταιρείες. Φαντάζομαι θα έχετε δει την αιτιολογική έκθεση, από την οποία προκύπτει το πόσο επιβαρυνόταν ο ΕΛΓΑ, με πέντε εκατομμύρια διακόσιες χιλιάδες και εισέπραττε ένα εκατομμύριο και κάτι, από αυτή τη ρύθμισή σας, η οποία, ουσιαστικά, έλεγε, ότι δεν υπάρχει «ταβάνι» αποζημίωσης. Επειδή, λοιπόν, τα χρήματα του ΕΛΓΑ, όπως καταλαβαίνετε, είναι περιορισμένα, είναι αξιοσέβαστα και είναι χρήματα των Ελλήνων αγροτών, εμείς ρυθμίσεις, οι οποίες τον οδηγούν σε οικονομικό αδιέξοδο, δεν μπορούμε να τις υποστηρίξουμε. Αν εσείς μου πείτε έναν τρόπο πως τα 5,2 εκατομμύρια, που στοίχισε η νομοθεσία που φέρατε, μπορούσαν να πληρωθούν από τον ΕΛΓΑ, εμείς, πραγματικά, με πολλή χαρά θα το ακούσαμε.

Απλώς, σας ενημερώνω, όπως έχει πει, πλειστάκις, ο Υπουργός, ότι έχει αποθεματικό ο ΕΛΓΑ, με βάση το όποιο πληρώνει τις υπερβάλλουσες αποζημιώσεις που κυμαίνονται γύρω στα 220 εκατομμύρια τον χρόνο. Δεν άκουσα, βέβαια, να λέτε για την υποβολή του πόθεν έσχες των ελεγκτών του ΕΛΓΟ - «ΔΗΜΗΤΡΑ» που είναι μέσα στο παρόν νομοσχέδιο.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια της Μειοψηφίας):** Δεν είχα τον χρόνο. Θα τα συζητήσουμε στην, κατ’ άρθρον, συζήτηση.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ναι, δεν είχατε τον χρόνο για να αναφερθείτε σε κάτι, το οποίο είναι, εξαιρετικά, σημαντικό και αφορά, ουσιαστικά, την ενίσχυση των «εργαλείων» κατά της «μάστιγας» των ελληνοποιήσεων. Όπως ξέρετε, ξεκινήσαμε με το νομοσχέδιο το οποίο προηγήθηκε -και το οποίο έτυχε και της δικής σας ψήφισης βεβαίως- και το οποίο στην αγορά έχει, ήδη, αρχίσει να «μιλάει». Καταλαβαίνετε τι εννοώ. Ερχόμαστε, λοιπόν και αυτό που είπαμε στην Ολομέλεια, ότι δεν ήταν μόνο το νομοσχέδιο και τελειώσαμε, ερχόμαστε και δημιουργούμε τις συνθήκες εκείνες ώστε αυτό να λειτουργήσει στην πράξη. Η υποβολή, λοιπόν, του πόθεν έσχες από τους ελεγκτές του ΕΛΓΟ, είναι ένα ακόμα βήμα πολύ σημαντικό προς αυτή την κατεύθυνση.

Δεν άκουσα, επίσης, τίποτα να λέγεται για το γεγονός ότι τα υλικά δειγματοληψίας (φιαλίδια, αντιδραστήρια), ύψους 55.000 ευρώ για τη συλλογή των δειγμάτων γάλακτος τα αναλαμβάνει ο ΕΛΓΟ. Δεν άκουσα τίποτα να λέτε για τη χρονική παράταση ισχύος των εθνικών μέτρων μέχρι 31/12/2021 για το γάλα και για την προσθήκη της λέξης «προέλευση γάλακτος». Δεν άκουσα τίποτα να λέτε για τους εργάτες γης, οι οποίοι -τα είπε ο κ. Σταμενίτης, ο οποίος είναι από περιοχή, η οποία πραγματικά «διψά» για χέρια που έρχονται από τη γειτονική Αλβανία- συναισθανόμενοι τις ανάγκες, οι οποίες έχουν δημιουργηθεί λόγω κορονοϊού για τους παραγωγούς και το επεκτείνουμε μέχρι 31/12/2020. Δεν άκουσα τίποτα να λέτε για την κατάργηση του τέλους επιτηδεύματος. Δεν άκουσα τίποτα να λέτε για την πληρωμή των ΠΣΕΑ του 2017, η οποία έγινε σε χρόνο ρεκόρ από την υποβολή των δηλώσεων ΠΣΕΑ, πρώην ΠΣΕΑ, νυν ΚΟΕ. Δεν άκουσα τίποτα να λέτε, ότι μετά το 2011, για πρώτη φορά, ουσιαστικά, δώσαμε 31 εκατομμύρια ευρώ για να πληρωθεί, σε λιγότερο από ένα μήνα, το 35% των ζημιών του 2019.

Ο κ. Πάνας, είπε ότι είναι «μεσοβέζικες» οι διατάξεις που φέρνουμε και δεν υπάρχει τίποτα ρηξικέλευθο. Εγώ θα επικαλεστώ, κατ’ αρχάς, αυτό που έγινε με τις ελληνοποιήσεις, το «πόθεν έσχες» των ελεγκτών στην ίδια κατεύθυνση. Άρα, μάλλον, υπάρχουν ρηξικέλευθα πράγματα. Βεβαίως, υπάρχουν τακτοποιήσεις, οι οποίες είναι αναγκαίο να γίνουν, κύριε συνάδελφε, και τις οποίες τις αντιλαμβάνεστε.

Επίσης, θεωρώ ότι είναι προς τη θετική κατεύθυνση ένα Υπουργείο να νομοθετεί και αυτή η Κυβέρνηση έχει δείξει πάρα πολύ μεγάλη ετοιμότητα ως προς το νομοθετικό έργο. Δεν φαντάζομαι να μέμφεστε μία πολιτική ηγεσία που φέρνει νομοσχέδια και έχει «πυκνή» νομοθετική πρωτοβουλία. Αυτό σημαίνει ότι ωριμάζει πράγματα, πράγματα ήσσονος σημασίας, πράγματα διορθώσεων, πράγματα εναρμονίσεων και φέρνει νομοσχέδια για να βελτιώσει το περιβάλλον. Δεν φαντάζομαι να σας βρίσκουμε αντίθετους σε αυτό, γιατί, ουσιαστικά, δείχνουμε ότι στην πράξη αφουγκραζόμαστε αυτά, τα οποία δεχόμαστε από τους παραγωγούς και από τον όλο κύκλο του αγροδιατροφικού τομέα.

Νομίζω ότι έχω ολοκληρώσει, κύριε Πρόεδρε. Θα έχουμε και τις άλλες συζητήσεις, στις οποίες θα παρίσταται και ο κ. Υπουργός.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό, ολοκληρώσαμε την 1η συνεδρίαση της Διαρκούς Επιτροπής Παραγωγής και Εμπορίου, που επεξεργαζόμαστε το νομοσχέδιο σχετικά με την «Απλούστευση πλαισίου άσκησης οικονομικών δραστηριοτήτων αρμοδιότητας Υπουργείου Αγροτικής Ανάπτυξης και Τροφίμων και άλλες διατάξεις».

Να υπενθυμίσω ότι στις 15:00 έχουμε τη β΄ ανάγνωση του νομοσχεδίου του Υπουργείου Ανάπτυξης. Για το συγκεκριμένο νομοσχέδιο που ξεκινήσαμε σήμερα, έχουμε την ακρόαση των φορέων αύριο στη 13:00 και τη συζήτηση, επί των άρθρων, αύριο, στις 16:00.

Ευχαριστώ πολύ .

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βλάχος Γεώργιος, Κέλλας Χρήστος, Σενετάκης Μάξιμος, Σταμενίτης Διονύσιος, Ταγαράς Νικόλαος, Αραχωβίτης Σταύρος, Τελιγιορίδου Ολυμπία, Φάμελλος Σωκράτης, Κατρίνης Μιχαήλ, Πάνας Απόστολος, Μανωλάκου Διαμάντω, Βιλιάρδος Βασίλειος, Αρσένης Κρίτων-Ηλίας και Μπακαδήμα Φωτεινή.

Τέλος και περί ώρα 14:20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ**  **Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ**  **ΜΑΞΙΜΟΣ ΣΕΝΕΤΑΚΗΣ**